
ARGUMENT 


În lucrarea de față sunt selecționate 
principalele rezultate pe care le-am acumulat de-a 
lungul unei perioade de cercetări directe asupra 
fenomenului ornamental popular dezvoltat în mai 
multe zone şi subzone etnografice din Transilvania, 
conservat în cuprinsul multor colecții muzeale din 
acest areal şi din publicații diferite cu caracter 
etnologic. 

În baza cercetărilor de teren muzeologice şi 
bibliografice, lucrarea îşi propune realizarea unei 
sinteze etnologice şi etnoestetice într-un sector 
important al istoriei culturii şi artei populare 
româneşti, considerată într-un mai larg context. 

Ca domeniu de creație şi cercetare situat la 
intersecția etnologiei cu istoria artei, lucrarea oferă 
şi o clasificare a ornamentelor populare tradiționale 
româneşti pe fundalul general al comunicării 
umane. 

Cercetarea funcției sociale a obiectelor de 
mobilier țărănesc a dus la constatarea că acestea 
sunt obiecte de utilitate practică în care, pe lângă 
funcția utilă pentru care au fost create, făuritorul 
lor a pus şi anumite elemente de podoabă, a 
manifestat anumite intenții decorative şi că, se 
pare, aspectul estetic se subordonează celui practic. 

Arta populară îndeplineşte, în strânsă 
corelație cu funcțiile concrete ale obiectelor, şi 
funcția de artă decorativă. Aceasta reiese fie din 
vreun motiv ornamental aplicat pe suprafața 


Aurel Bodiu 


obiectelor de artă, fie din forma bună stilizată şi 
adecvată scopului a acestor obiecte. Câmpurile 
ornamentale ale suprafeţei ce suportă decorația pot 
conține şi unele elemente cu alt rost decât cel pur 
estetic, şi anume unul magic, religios sau alt 
atribut  social-practic. Acestea se situează la 
începutul artei, al atitudinii estetice, dând cu 
vremea naştere unei anumite structuri decorative 
tipice prin trecerea progresivă de la necaracteristic 
la caracteristic, de la preestetic la estetic, prin 
felurite forme de trecere. 

Cu toate că „ornamentul are funcția unei 
decorațiuni”!, realismul acestuia se afirmă prin 
comunicarea unui anumit înțeles preluat din 
realitatea concretă, prelucrat în contextul artei 
populare şi se constituie ca depozit al tainelor 
colective ale fiecărei etnii?. Arta ornamentală 
constituie una din cele mai veridice modalități de 
comunicare  etnoculturală, iar totodată şi de 
sistematizare colectivă a reprezentărilor din lumea 
înconjurătoare, corespunzătoare stadiului de 
dezvoltare şi ţelurilor specifice fiecărei comunități. 

Ornamentul e un „alfabet” ce aduce dovezi, 
documente etnografice şi istorice cu ajutorul cărora 
se pot determina evoluţia culturală şi spirituală a 
unui popor, stilul unei zone dar şi evoluţia parcursă 
de modul de viață desfăşurat în sânul comunității 
respective. 


1 Nicolae Dunăre, Ornamentica tradițională comparată, Bucureşti, 1979, 


pag. 7. 
2 Lucian Blaga, Trilogia culturii, Bucureşti, 1945, pag. 137, 269. 

I. Condiția lemnului 
în arta populară românească 


Lucrarea de față trebuie privită ca o schiță de 
sinteză asupra mobilierului țărănesc din 
Transilvania, a mobilierului vechi românesc, 
pornind de la o analiză sumară a dezvoltării atât a 
meşteşugurilor lemnului, cât şi a unor fenomene 
artistice. Am căutat să supunem discuţiei numai 
trăsăturile cele mai caracteristice fenomenului 
general, reliefând tangențele mobilierului popular 
cu arta cultă sau cu arhitecura, precum şi 
ornamentica acestuia, interpretarea motivelor şi a 
simbolurilor. 

Oricare ar fi domeniul căruia îi aparține o 
operă de artă, încercarea unei judecăţi de valoare 
reclamă întotdeauna o analiză nu numai a 
fenomenului estetic în sine, cu plastica şi tehnica 
sa de execuţie, ci şi a întregului context de date 
legate de momentul apariției. Aspectele istorice, 
social-economice sau culturale au o mare 
importanță. Dominanta o constituie descifrarea 
acelor aspecte ce pot fi implicate în procesul de 
creaţie, oglindind sensuri şi semnificații anume 
căutate, legate de modul de viață al locuitorilor, de 
tradiţiile şi obiceiurile locale, de dezvoltarea nu 
numai a artei, ci şi a meşteşugurilor în general. În 
cazul mobilierului, se poate ca uneori decorația să 

fie gândită numai ca un accesoriu şi deci tratată 
independent, iar transpunerile în materiale şi 
tehnici diferite, ca şi schimbarea manierei de lucru, 
să nu joace un rol esențial.’ 

Ca să înțelegem rolul lemnului în viața 
omului, trebuie să ne raportăm la timpurile arhaice, 
la primele unelte (bucăți de piatră sau lemn), la 
paleoliticul mijlociu în care omul îşi construieşte 
adăposturi ad-hoc, sulițe de lemn, descoperă, 
toporul de piatră cu ajutorul căruia confecționează 
grosolan, e drept, primele unelte de lemn. Lemnul, 
materie ideală pentru prelucrare, se îndepărtează 
tot mai mult de forma lui naturală prin cioplire, 
îmbrăcând forme cu un aspect cât de cât artistic. 
Omul epocii  mezolitice inventează noi tehnici 
pentru confecționarea uneltelor folosind în mod 
predilect lemnul, lemnul de foioase sau răşinoase ce 
apare pe suprafețe mari odată cu retragerea 
ultimelor glaciații Würm. 

Manifestările artistice evoluează pe linia 
schematizării şi  simbolizării, producându-se o 
diversificare a mijloacelor de expresie. Apar o mare 
varietate de crestături în lemn, gravuri şi picturi 
policrome pe stâncă, în peşteri. În regiunea Porţile 
de Fier au fost descoperite primele locuințe cu o 
marcată folosire a lemnului, datând din jurul 
anului 5800 î.Hr. Perioada neoliticului reprezintă 
etapa când omul trece la un nou fel de viață, în care 
se cultivă plantele cu ajutorul plugului de lemn, îşi 
construieşte adăposturi de lemn, se dezvoltă 


3 G. Oprescu, Arta țărănească la români, Bucureşti, 1922, pag. 26. 

olăritul, torsul, țesutul, confecționarea de mobilier 
primitiv. În cultura Hamangia s-au descoperit 
topoare din granit ce ilustrează folosirea din plin a 
lemnului. Este probabil ca ornamentațţia lineată de 
pe ceramică să fi fost folosită şi în ornamentaţia 
lemnului de uz casnic, prin tehnica inciziei şi a 
incrustației. 

Tipul de locuinţă bordei oval săpat în pământ 
e înlocuit cu casa de suprafață construită în 
proporţie de 60% din lemn. S-au identificat locuinţe 
cu una sau două încăperi, cu stâlpi, trunchiuri 
groase de arbori despicate în lungime sau cioplite în 
muchii.+ În epoca metalelor s-au accentuat 
aşezările statornice. Evoluează toporul spre tipul 
plat permițând dezvoltarea meşteşugurilor legate de 
prelucrarea lemnului. 

Judecând prin similitudine cu ceramica, arta 
decorării lemnului în această epocă va fi avut, 
desigur, un caracter geometric. Obiectele şi 
construcțiile confecționate din lemn pătrund adând 
în obiceiurile poporului, rămânând legate de toate 
aspectele vieții. În mai toate regiunile şi în special în 
cele de deal şi munte, locuinţele săteşti şi 
construcțiile gospodăreşti s-au făcut aproape 
exclusiv din lemn. Tot din lemn s-au confecționat şi 
rudimentarul mobilier, vasele şi aproape toate 
uneltele de uz agricol sau păstoresc. 

În perioada geto-dacă descoperirile 
arheologice au dezvăluit o evoluţie crescândă a 
tehnicilor de construcție: locuințe mari, cu mai 


4 Vezi Istoria Românilor, 1962, vol. I, pag. 64. 

multe încăperi, făcute din lemn, cu uşi groase din 
stejar, ferecate cu balamale şi încheietori lucrate 
artistic şi fără îndoială sculptate. La Orăştie s-au 
găsit urmele unor turnuri-locuință din piatră şi 
lemn acoperite cu şindrilă. De altfel, putem socoti 
că tot complexul aşezărilor dacice din munții 
Orăştiei, cetățile şi fortificațiile grupate în jurul 
centrului de la Grădiştea Muncelului, construcțiile 
de tot felul de pe acest deal executate în piatră şi 
lemn, tehnica superioară constatată la construcțiile 
amintite sunt expresia materială a nivelului la care 
a ajuns societatea dacă prin secolul I d.Hr.5 

Socotind după inventarul de unelte 
descoperite prin săpături arheologice (tesle, 
sfredele, ferăstraie, rindele, scoabe, dălți, pile, 
compase), putem afirma că tâmplarii daci au 
cunoscut tehnologia, contragerea şi umflarea 
lemnului, lucrând şi în lemn uscat, aplicând 
tehnica îmbinării dar şi a curbării, furniruirii cu 
plăci din lemn nobil, apoi şlituirea, îmbinarea în 
dinți, lambă şi uluc etc. 

Vasile Pârvan? referindu-se la viața geților 
arată că „in aurora istoriei lor, ei au rămas tot 
timpul în «epoca lemnului»”. Folosirea lemnului în 
agricultură, plugul de lemn, carul de lemn, carul de 
luptă, vasele de lemn, butoaiele este ilustrată pe 
Columna lui Traian, precum şi în consemnarea lui 
Diodor (XXI, 12), cum că paturile, mesele, scaunele, 


5 A se vedea şi V. Pârvan, „Epoca lemnului” în Getica, 1926, pag. 138 
- 142. 
6 „Epoca lemnului”, în Getica, 1926, pag. 140. 

paharele ce au servit geților la banchetul dat de 
regele Dromichetes erau din lemn. Referindu-se la 
mobilierul geto-dac, Vasile Pârvan” arată că acesta 
era executat din lemn masiv, folosindu-se de 
preferință speciile foioase tari şi că era puțin variat. 
O mobilă des întâlnită în aşezările tuturor 
claselor sociale era taburetul din lemn, confecţionat 
mai ales din lemn de nuc sau de stejar, cu picioare 
drepte, uneori sculptate, imitând pe cele de 
căprioară. Scaunele cu spătar aveau linii comode, 
urmând forma corpului omenesc. Patul servea 
pentru prânzuri, ospeţe, deoarece nobilii daci 
mâncau la fel ca romanii, culcați şi sprijiniți pe cot 
şi era confecționat din lemn de nuc, adeseori 
decorat. Mesele erau simple, ovale sau 
dreptunghiulare, fără ornamente deosebite. Lada 
(scrinul) era utilizată pentru păstrarea hainelor şi 
era asemenea lăzilor populației de la munte. Sipetul 
se folosea pentru păstrarea diverselor obiecte de uz 
domestic. Un asemenea model cu broască este 
reprezentat pe monumentul de la Adam Clisi. 
Mobila executată în acest timp se 
caracterizează prin  proporționalitate, armonie, 
ornamentație, simplitate şi fineţe, cu nimic mai 
prejos decât mobila altor țări din sudul european. A 
existat şi o şcoală la Drobeta Turnu-Severin, o 
Schola  (Colegium fabrum) care se ocupa cu 
confecționarea de mobilă şi cu construirea marilor 
vase de navigat pe Dunăre şi Marea Neagră8. În 


7 Ibidem, pag. 141 - 142. 
8 Corpus inscriptionum Latinorum, III. 8.018. 

perioada influenței bizantine, o contribuție aduce 
arta ornamentării lemnului care se confundă şi cu 
începuturile formării poporului român, proces 
îndelungat, încheiat prin secolele al VIII-lea şi al IX- 
lea. Motivele utilizate sunt clasice pentru întreaga 
arie a Carpaţilor. Sunt motive geometrice care urcă 
din arta Daciei până la noi, dominant fiind motivul 
Soarelui figurat ca rozetă, romb sau cerc 
concentric, apoi cel al Lunii, care îşi asociază 
predilect spirala sau meandrele, motivul bradului, 
frunzei, pe care le găsim şi în alte compartimente 
ale ornamentației populare pe scoarțe, elemente de 
port etc. Săpăturile arheologice de la Sucidava, dar 
mai ales de la Dăbâca, județul Cluj, au scos la 
iveală, pentru secolele al X-lea şi al XI-lea un bogat 
inventar, confirmând folosirea continuă a lemnului 
şi a vechilor unelte de tâmplărie de factura celor din 
vremea dacă. 

Situația politică a Bizanțului a făcut ca arta 
sa rafinată să se răspândească atât peste regiunile 
ce le stăpânea cât şi peste altele mai îndepărtate cu 
care avea relaţii. În sculptura lemnului un studiu ar 
putea deosebi elementele vechi autohtone şi 
elementele împrumutate din arta bizantină. Acum 
se ridică primele monumente de arhitectură 
religioasă, o sinteză între fondul autohton şi 
influențele exercitate de marile arii de cultură, în 
primul rând de arta bizantină. În secolul al XVI-lea, 
ca o consecință a unor fenomene politice, putem 
vorbi de o artă proprie Transilvaniei, în care 

elementele gotice ocupă un loc destul de important 
în arhitectură, decorarea lemnului ca şi în celelalte 
arte. 

Către sfârşitul secolului al XVII-lea, 
caracterizat printr-o relativă stabilitate politică şi 
economică, se petrece în artă un interesant proces 
al luptei dintre tradiție şi inovaţie în aşa numita 
epocă brâncovenească, în care arta tradițională se 
îmbogățeşte în contact cu arta Renaşterii şi a 
barocului pătrunse în Ţara Românească prin 
meşteri italieni veniți din Transilvania. Motivele 
ornamentale, deşi mai păstrează influența 
bizantină, sunt în cea mai mare parte renascentiste, 
dominate de sculpturi în relief, rozete, flori stilizate 
şi multe elemente abstracte. 

În cadrul mobilierului religios din această 
perioadă, jilțul se instituie cu un program al său 
aparte, în care putem urmări îndeaproape 
împletirea practicelor şi influențelor artei culte cu 
tradiţiile populare şi care apare fie sub forma unui 
scaun cu spătar capitonat în care recunoaştem 
sistemul constructiv specific lăzilor de zestre sau 
meselor populare, crestături ce amintesc de modul 
de tratare a decoraţiei populare, fie sub forma de 
fotoliu lucrat în aceeaşi manieră cu spătar 
capitonat, dar prevăzut cu brațe realizate ca o 
articulaţie între furcile spătarului şi picioarele din 
față. Decorația capătului de jos al picioarelor 
reproduce o formă asemănătoare  capitelelor 
pridvoarelor de la casele de lemn. 

Arta meşterilor cruceri deține un anumit stil 
caracterizat prin tehnicile decoraţiilor identificate 

astăzi cu certitudine în mobilierul bătrânesc. A fost 
o artă ţărănească pe care a preluat-o interiorul, dar 
care s-a extins şi la alte podoabe monumentale, 
desfăşurate în peisajul liber, cum ar fi fântânile, 
troițele, suitele crucilor de pomenire aşezate pe 
marginea drumurilor, precum şi lucratul 
pridvoarelor, a stâlpilor, portalurilor sau ramelor de 
la ferestre dar mai ales confecţionarea pieselor de 
mobilier. Crestăturile în lemn şi-au găsit larg câmp 
de aplicație şi la mobilierul din interiorul caselor 
ţărăneşti, care a fost adaptat, de-a lungul timpului, 
nevoilor practice ale vieții de la țară, dându-i-se 
formele cele mai simple, mai armonioase, mai 
echilibrate.  Inventivitatea şi spiritul practic al 
meşterului țăran rezidă din sistemul constructiv al 
locuinţei în care au fost incluse şi piese de mobilier: 
primbele, polițe, nişe, furci, capete de paturi, 
scaune şi mese, dar mai ales lavițe. Piesele din 
interiorul locuinței ţărăneşti din veacurile trecute 
rezultă din inventarele consemnate în actele de 
zestre, descrieri sau reprezentări ale unor pictori 
sau desenatori din secolul al XIX-lea. Sunt 
menţionate măsuţe joase, blidare, colțare, polițe, 
lăzi de zestre, piese vechi răspândite în toate 
regiunile din jurul arcului carpatic. 

În Transilvania feudală dar şi mai târziu se 
foloseau lavițele confecționate din scânduri masive 
de stejar sau fag, fixate îndeobşte de bârnele 
pereţilor şi lipsite de ornamentări. Începând din 
secolul al XIX-lea, lavițele au cedat locul unor bănci 
cu spătar, destinate nu numai şederii, ci şi păstrării 
hainelor, dar şi loc de dormit, având spătarul 

decorat prin traforare sau prin pictare cu modele 
păstrate până-n zilele noastre. Patul crestat sau 
traforat, uneori şi colorat, era aşezat de-a lungul 
peretelui din spate a camerelor de locuit. În unele 
zone patul se fixa de perete, iar colțul exterior era 
prins de grindă sau de podul casei cu ajutorul unui 
stâlp, de obicei ornamentat. 

Locul de cinste în ansamblul interiorului a 
fost rezervat mesei, masa rotundă, masa 
dreptunghiulară sau masa „cu săcrie” despre care 
vom vorbi în altă parte a lucrării. Scaunele au avut 
o mare varietate de la cele joase cu trei sau patru 
picioare, fără spătar, până la scaunele înalte cu 
spătar, decorate tot prin traforare sau pictare, 
situate lângă paturi. 

Din mobilierul caselor ţărăneşti din această 
perioadă, mai amintim:  blidarele,  podişoarele 
pentru păstrat vase, colțarele înfrumuseţate prin 
crestare sau pictare. În Transilvania se mai găseau 
şi cuiere de care se prindeau farfurii sau ulcioare 
(cancee) cu ornamentaţii variate, de la motive 
geometrice până la reprezentări fitomorfe sau 
zoomorfe. Lăzile pentru alimente dar mai ales lăzile 
de zestre erau confecționate după o tehnică ce 
perpetuează din Antichitate, fasonarea prin 
despicare, cioplirea cu barda, finisarea cu cuțitoaia, 
cu rindeaua simplă ca şi încheietura făcută cu 
horja sau în diblu. Ornamentica este cea 
tradițională, strict lineară, cu tendință de 
geometrizare a formelor. 

Indiferent dacă este vorba de sculptură, 
incizie sau pictură ori alte tehnici, compozițiile cele 

mai frecvente sunt ansambluri de crestături 
rezultate din linii drepte, linii frânte, zigzaguri, 
puncte, cercuri, triunghiuri sau romburi dar şi 
torsade. Prin dispunerea acestor elemente după 
diferite axe, folosind înşiruirea sau încolonarea, 
simetria, simetria dreaptă sau pe diagonală se 
realizează compoziții dezvoltate. Rozeta geometrică 
sau cea florală, steaua sau soarele, concepute într-o 
varietate de forme ca şi intersecțiile de cercuri, 
articulațiile de arce sau segmentele de cerc sunt 
nelipsite din decorația lăzilor dar şi a altor piese de 
mobilier. Ca tehnică de execuție, pictura este 
întâlnită mai mult ca o culoare de apă sau în 
tempera, aplicată direct pe suprafața lemnului sau 
pe un glet de praf de cretă şi clei. 

Din mobilierul specific bisericesc fac parte şi 
piese de tipul scaunelor, meselor, lăzilor de zestre 
identice cu cele ale mobilierului laic pentru că ele 
provin din interiorul civil. În ctitoriile de lemn avem 
chiar polițe, cuiere, rafturi şi dulapuri asemenea 
celor aflate în locuinţele ţărăneşti. În alte piese de 
mobilier religios observăm suprapuneri succesive, 
atât în construcție cât şi în decorație, de sorginte 
bizantină arhaică cât şi populară sau împrumutate 
din arta apuseană. 

În Transilvania secolului al XVIII-lea şi 
începutul secolului al XIX-lea, în casele cu planul 
simplu cu o cameră de locuit şi cămară sau tindă, 
fiecare având intrări separate, patul se afla în 
continuarea vetrei, iar în colțul opus lui erau două 
laviţe aşezate în unghi, cu o masă în faţă. În felul 

acesta cunoaştem nivelul de evoluție a mobilierului 
în această perioadă şi componenţa lui. 

Cu timpul în camera curată apare al doilea 
pat, înlocuind lavițele în unghi. Patul cu ramă 
apare în locuința țărănească târziu, pe la începutul 
secolului al XVIII-lea şi derivă în cele mai multe 
cazuri din laviță. În Transilvania apare şi patul înalt 
la care se ajunge cu ajutorul unei bănci aşezate în 
fața patului, iar uneori acestui pat i se adaugă la 
partea superioară un schelet de scândură pe care 
se aşază ţesături cu caracter decorativ, asemenea 
unui baldachin. Între paturile aşezate paralel de-a 
lungul pereţilor, se aşază masa înaltă, piesă de 
mobilier neutilizată în interioarele cu paturi de 
pământ. De regulă, locul mesei este în fața laviţei de 
lângă perete, alteori într-un colț între pat şi laviţă şi 
este încadrată, în mod obişnuit, de două scaune cu 
spătar. 

Un element specific în trecut întregii 
Transilvanii este „culmea”, o bară de lemn fixată pe 
două grinzi ale plafonului, deasupra patului sau în 
jurul sobei. Larga răspândire a culmii, precum şi 
faptul că o găsim la tipurile cele mai arhaice de 
locuință, ne îndreptățesc să o considerăm un 
element de veche tradiție. Având la început un 
caracter practic de uscare şi atârnare a textilelor, 
cu timpul a obținut un rol decorativ în cadrul 
interiorului. 

Încadrarea sistemelor de aranjare a unor 
piese de mobilier cu caracter fix în câteva tipuri nu 
trebuie să ducă la diminuarea rolului pe care-l 
îndeplineşte mobilierul în cadrul interiorului, atât 

în ceea ce priveşte asigurarea unui anumit grad de 
confort, cât şi sub aspect estetic. Aşadar, mobilierul 
din casa țărănească îndeplineşte diferențiat un rol 
funcțional, elementele decorative subordonate 
acestei funcționalități căutând să  armonizeze 
cerințele de confort cu preocuparea pentru frumos. 

Spaţiul interiorului este bine dozat, echilibrat 
cu grija permanentă de a constitui ansambluri 
unitare. Din cele constatate până acum se 
desprinde ideea că cele mai vechi piese de mobilier 
sunt lavițele simple, confecționate dintr-o scândură, 
prezente şi în casele feudalilor. În Transilvania, cu 
trecerea timpului, acestea sunt înlocuite de bănci 
lungi cu spătar sau ladă dedesubt, care se utilizau 
pentru păstrat hainele. 

II. Mobilierul tradiţional țărănesc 


Acest tip de mobilier formează un mare 
capitol al artei româneşti, pornind de la bogăția 
esențelor lemnoase până la produsul finit din 
interiorul locuinţei ţărăneşti. Este ştiut că țăranul 
şi-a amenajat locuința după datini străvechi şi 
după gustul său. Interiorul era format din cele mai 
trebuitoare piese de mobilier, printre care patul, 
masa, scaunele, lăzile de zestre; acestora li se 
adaugă numeroase obiecte de uz casnic şi uneltele 
necesare, precum şi podoabe şi țesături din lemn, 
piele sau metal, vase ceramice. 

Făurit după datini, obiceiuri şi credinţe din 
cele mai îndepărtate timpuri, mobilierul conturează 
o fizionomie cultural-artistică dintre cele mai 
originale care s-a răsfrânt şi în modul de organizare 
al aşezărilor săteşti, în construcția locuinţelor şi a 
numeroaselor lor anexe. 

De la început trebuie să remarcăm 
simplitatea formelor adaptate perfect funcționalității 
chemate să o îndeplinească fiecare piesă de mobilier 
în parte. Legătura cu arhitecura caselor este intimă 
în cazul mobilierului, exemple arhaice dovedind că 
mare parte din mobilierul tradițional era fix, fiind 
construit odată cu casa şi înglobat solidar în 
construcție. După tehnica de execuţie şi sistemul 
ornamental, mobilierul țărănesc românesc se 
împarte în două mari categorii: 

a) mobilierul fixat prin îmbinări, fără cuie de 
fier, împodobit prin crestături şi scrijelări 

b) mobilierul lucrat de tâmplari, decorat prin 
pictură. 

Prima categorie reprezintă tradiția veche a 
mobilierului țărănesc, fiind răspândit în toate 
zonele etnografice româneşti în forme unitare de 
stil. A doua categorie, mobilierul pictat, s-a lucrat 
mai ales de către meşterii centrelor urbane 
transilvănene. Organizaţi în bresle, meşterii saşi din 
Sighişoara, Braşov, Hendorf au lucrat un mare 
număr de piese de mobilier precum: lăzi, dulapuri, 
paturi, scaune, pe care le-au pictat într-o varietate 
de culori folosind mai ales motive vegetale. Din 
punct de vedere morfologic, se constată o 
concomitență stilistică: geometrică, negeometrică şi 
mixtă. Începând cu secolul al XVII-lea, tratarea 
negeometrică a ornamentelor deține o 
preponderență evidentă, pe alocuri consemnându- 
se tratarea mixtă, dar şi în asemenea cazuri 
accentul e pus pe componenta negeometrică a 
decorului. Cât priveşte semantica reprezentărilor 
artistice, se relevă atât ornamente abstracte cât şi 
abstractizate, linii simple, paralele, întretăiate, 
arabescuri ritmice, aritmice, romburi, patrulatere, 
cât mai ales decoruri reflectând în sens larg 
realitatea naturală, socială şi psihologică. Domeniul 
astral este valorificat prin stele, roți, rozete solare, 
vârtelnițe solare. 

În multe zone şi subzone din Transilvania, 
cercetările au scos în relief caracterul morfologic 
aproape exclusiv negeometric al ornamenticii 
săseşti şi ungureşti, iar din punctul de vedere al 
conținutului tematic, predominarea reprezentărilor 

artistice populare de sorginte  antropomorfă, 
skeomorfă, socială şi simbolică. 

În mod special trebuie să menționăm 
diferențierea decorului în două grupe de compoziții 
ornamentale.’ 

a) cu o tematică florală, considerată autohtonă 

b) cu o tematică eterogenă. 
Multă vreme prima grupă s-a caracterizat printr-un 
anumit motiv central, o vază cu flori, un coş cu flori 
sau cu fructe. Începând cu secolul al XVII-lea, 
decorul acestor piese a fost invadat de o mare 
diversitate de compoziții cu flori şi fructe, liber 
desenate. Decorul mai poate reprezenta şi diverse 
animale exotice, meandrul chinezesc, imagini 
biblice etc. 

În contextul unor permanente schimbări 
ritmice, acest proces creator a dus la o sinteză 
originală între motivele zoomorfe, păsări cu aripi 
avântate, balaur mitologic, păsări în dublet față în 
față sau chiar bicefale şi cele fitomorfe — frunze de 
acant, cârcelul viței de vie, alături de motivul 
rozaceelor. 

Vorbind despre mobilierul țărănesc din partea 
de vest a României, Barbu Ştefănescu!’ îl 
încadrează atât sub raportul tipurilor morfologice, a 
tehnicilor de confecționare, a funcționalității, cât şi 
a tehnicilor de ornamentare, a câmpurilor şi 


? Vezi N. Dunăre, Arta populară din Munții Apuseni, Editura 
Meridiane, Bucureşti, 1981. 


10 Vezi Barbu Ştefănescu, Mobilier tărănesc din Crişana, Oradea, 1997. 


23 


Aurel Bodiu 


motivelor ornamentale în familia mobilierului 
românesc de pretutindeni, subliniind 
preponderența mobilierului înalt caracteristic 
Europei nordice. Autorul clasifică mobilierul 
țărănesc după tehnicile de confecționare în mobilier 
de dulgherie (lavița, scaunul, leagănul, masa, lada 
de zestre) şi mobilier de tâmplărie (patul, 
canapeaua, dulapul)!!, structurare care însă nu 
evidențiază morfologia, unitatea stilistică sau 
câmpul ornamental al pieselor menționate. 

Piesele de mobilier care contribuie la definirea 
interiorului tradițional sunt patul, lavița, masa, 
scaunul, colțarul, podişorul şi lada de zestre. 
Mobilierul tradițional lucrat de dulgherii din 
Transilvania, aceiaşi care construiau şi casele, 
prezintă multe similitudini morfologice şi 
structurale cu cel din restul ținuturilor româneşti. 
Ca atare, structura şi decorul mobilierului țărănesc 
sunt unitare pe întreg teritoriul țării, în ciuda unei 
mari varietăți de forme constructive şi ornamentale. 
Simţul formei, ştiinţa folosirii în nenumărate feluri 
a lemnului este o constantă caracteristică a 
alcătuirii interiorului țărănesc. 

Aminteam pe parcursul lucrării că o categorie 
importantă este aceea a mobilierului „cules din 
natură”, adică folosirea ca piese de mobilier a unor 
fragmente de ramuri de copac, de rădăcini, tulpini 
asupra cărora s-a exercitat o minimă intervenţie din 
partea meşterului. Aşa au apărut scaune din 


1 Ibidem, pag. 23. 

trunchiuri de copac, cuiere pom, vase pentru 
păstrat cereale, lavițe din „blăni” de stejar etc. 

În privința mobilierului dulgăresc, dorim să 
subliniem simțul formei, adecvarea dimensiunilor, 
simplitatea ornamentării, ştiinţa  asamblării, 
perfecta coerență dintre decor şi formă etc. La 
alcătuirea acestor mobile ţărăneşti lucrate mai ales 
din lemn de fag, au intrat în joc şi datele legate de 
spaţiul încăperilor cărora le erau destinate, precum 
şi cele legate de funcția lor (mese, paturi, dulapuri, 
polițe, scaune, bănci, laviţe, colțare). 

Categoria mobilei realizată de tâmplari sub 
influența oraşului se caracterizează prin 
perfecțiunea formei, a finisajelor, prin dispoziția 
decorului pe suprafeţele pieselor de mobilier mai 
densă pe porțiunile expuse vederii, mai rare pe 
porțiunile laterale şi lipsind cu totul pe părțile 
dosnice, neexpuse vederii. Acest principiu e vizibil 
pe paturi, unde sunt sculptate doar picioarele, pe 
lăzile de zestre a căror suprafețe sunt divers 
expuse; pe cele plane ornamentele de bază (cercul, 
crucea, rozeta), iar pe cele secundare: linia dreaptă, 
striațiile paralele, unghiul V, frunzele de brad. Acest 
alfabet de semne, pornind de la cele simple şi 
ajungând treptat la combinaţii complicate, este de 
natură general geometrică. Compoziţia lor urmează 
legile repetiției, simetriei şi alternanţei, care uneori 
sunt încălcate conferind pieselor respective un 
farmec izvorât din aceste imperfecțiuni ce rup 
impresia de monotonie. Felul cum înţelege meşterul 
frumosul, cum distribuie motivele pe câmpul 
mobilei ține de o tradiție străveche a artei 

geometrice, legându-se fără îndoială şi de un 
anume fel de a gândi realitatea, ce depăşeşte 
limitele esteticului şi a cărei explicare e destul de 
complicată. În această gândire intervin şi elemente 
de mitologie transpuse, poate, într-o viziune 
geometrizantă. Şi aici mă refer, în primul rând, la 
gândirea şi arta lui Brâncuşi. 12 


În interioarele locuinţei ţărăneşti locul cel mai 
important din punct de vedere decorativ este colțul 
cu patul, datorită în mare parte țesăturilor grupate 
aici. Patul ca mobilier cu formă specială apare în 
locuința țărănească târziu, prin secolul al XIX-lea şi 
derivă din lavita de dormit. Cel mai apropiat ca 
formă de lavița tradițională este patul cu picioarele 
înfipte în pământ sau sprijinite pe tălpi sau capre. 
Lavițele pentru dormit erau încorporate în pereți şi 
construite odată cu casa. Ele sunt prezente în 
epoca şi în casele nobililor. 

Patul cu ramă apare în locuința țărănească 
prin secolul al XVIII-lea, din el derivând patul înalt 
şi patul cu tăblii. Din acestea ia naştere patul cu 
baldachin, denumit „cu coştei” sau „cu cort” ori „cu 
cobără”. 

Patul „cu cobără” s-a construit din patul cu 
ramă prin prelungirea picioarelor în sus, prinse cu 
„leţuri”, peste care se fixează scânduri, rezultând un 
planşeu, unde se aşază într-o anumită ordine mai 
multe „lepedee” de bumbac sau lână, apoi rânduri 


12 Vezi şi N. Dunăre, op. cit. 

de perne cu „fundar” ornamentat, deoarece rostul 
acestui pat nu a fost pentru dormit, ci pentru 
etalarea zestrei fetelor de măritat. Acest pat nu 
prezintă ornamente deosebite deoarece el se 
acoperă în întregime cu textile decorate multicolor. 
În perioada interbelică patul cu cobăr a cunoscut o 
largă răspândire în Transilvania. 

Din acest tip de pat s-a dezvoltat patul cu 
tăblii înalte la cele două capete numit în unele părți 
„patul cu tras”, care s-a răspândit în multe spaţii la 
mijlocul secolului al XX-lea. Patul „cu tras” are 
vizibile tăblii cu picioare drepte sau curbate care 
aduc cu ele însele note de decor. Tăbliile sunt 
împodobite cu bucăţi de lemn traforate sau cu 
„ciubucuri” de diferite forme lucrate la strungul 
primitiv de lemn. Vopsite în diferite nuanţe de 
maron, au o patină elegantă. 

Am dori să exemplificăm originalitatea patului 
înalt cu bancă în față din vestul Transilvaniei atât 
în privința formei cât şi a ornamenticii. 

Tăbliile patului pot avea diferite forme, 
dreptunghiulare, pătrate ori ovale ornamentate în 
câmpuri  fitomorfe şi geometrice. Printre 
ornamentele frecvente amintim: şiruri, peană, 
floare, roată, rujă. Coloritul e discret în două sau 
trei nuanţe cafenii, maro, galben, crem. 

Liniile motivelor sunt în general curbe, 
facilitând aşezarea dunelor, a pernelor, a lepedeelor 
înflorate, oferind © rezolvare armonioasă a 
raportului dintre funcție, formă şi decor. 

Mai recent există căpătâie de pat cu câmpul 
ornamental în multe culori, fapt ce nu duce totuşi 

la kitsch, datorită unui deosebit simț al măsurii, 
care echilibrează elementele componente dând un 
efect deosebit, vesel, luminos. În acest caz, 
ordonarea repertoriului ornamental se face prin 
dispunerea internă spre margine a motivelor care se 
găsesc în mijlocul câmpului, acesta rămânând 
uneori liber. 

Pe paturile prinse de perete, cu două picioare 
sculptate sau incizate, vom descoperi cercul tăiat în 
cruce alături de romburi, rozete, discuri ori spirala 
rectangulară, care prefigurează combinația 
motivelor liniare şi curbe (vârtejurile). 

Cea mai răspândită este masa înaltă, de 
formă dreptunghiulară, cu patru picioare, cu 
stinghie sau tălpi aşezate fie în cruce, fie drept. Unii 
specialişti spun că are o origine romanică, întâlnită 
fiind în întreaga Europă centrală şi apuseană. În 
zonele din nordul Transilvaniei îmbracă o formă 
specială îmbinând caracteristicile constructive ale 
mesei cu cele ale lăzii. Fața acestui tip de masă este 
mobilă, în sensul că alunecă pe două stinghii 
subțiri iar corpul mesei formează o ladă. Se pare că 
ea a aparținut mai mult interiorului înstărit. 
Sistemul constructiv şi decorația ei înscriu piesa în 
suita cunoscutelor „mese cu sicrie” sau „săcrie” 
numeroase în zona Bihorului, a Munţilor Apuseni 
sau în zona Maramureşului. 

Destul de răspândită este şi masa cu 
dulăpior, numită şi „masa hambar” sau „cu 
hambar”. Ea se compune din patru montanțţi, pe 
structura cărora se amenajează un dulăpior cu 
două uşi, prevăzut de multe ori şi cu sertar. Tipul 

de „masă cu săcriu” şi de „masă hambar” se înscrie 
în categoria tronurilor aşa ca şi lăzile. 

Tot în Transilvania vom găsi şi tipul de masă 
cu cutie, venit pe calea Europei Centrale; ea este 
alcătuită din două capete reunite între ele de corpul 
cutiei şi de una sau două punți. Caracteristica ei o 
constituie faptul că fața mesei este mobilă, spre 
deosebire de cutie care rămâne fixă. La tipurile mai 
târzii se ataşează cutiei nişte sertăraşe făcute să 
gliseze. Comună zonei Transilvaniei este şi „masa 
pe căpițe”, cu picioarele încrucişate, în formă de X. 
Ca şi la lăzile de zestre, efectul decorativ al 
scrijeliturilor este completat de tonurile de brun 
roşcat ce acoperă în mod variat suprafețele diverse 
ale figurilor geometrice. 


Masa de tip germanic, cu tălpi laterale şi 
sertar dedesubt, adânc şi mai lung numit „puiuc” 
sau „fuioc” apare în casele din sudul Transilvaniei 
(Mărginimea Sibiului, zona Rupea, satele din jurul 
Braşovului). Piesa e construită pe două tălpi masive 
şi are o tăblie pătrată lucrată adesea dintr-o 
singură bucată din lemn de nuc sau paltin. 

Masa mică, rotundă, cu picioare scurte se 
întâlneşte destul de rar în arealul transilvan, piesa 
fiind de sorginte balcanică. Aproape niciodată 
decorată, ea se sprijină pe trei picioare uşor curbate 
şi îşi are originea în timpurile străvechi (neolitic) şi 
a fost atestată în Transilvania la mocănimea 
Munţilor Trascău. 

Masa de tip germanic sau masa gotică cu 
aceeaşi morfologie în toată Transilvania, lucrată de 

tâmplari săteşti, s-a bucurat de un decor deosebit 
de bogat alcătuit din ornamente geometrice 
rezultate din cioplitură, iar apoi cu un decor 
fitomorf, liber desenat şi adeseori pictat. De altfel, la 
minoritățile naționale din Transilvania (unguri, 
slovaci, saşi) decorul sculptat a fost înlocuit cu cel 
pictat. 

Masa cu săcrie reprezintă o piesă importantă 
cu o anumită semnificație în organizarea 
interiorului de casă, lucru adeverit de poziţia ei 
între cele două paturi, mai precis între cele două 
ferestre din față, loc de luat masa, dar şi loc de cult. 

Pe lângă acestea, „săcriul” (lada) mesei 
îndeplineşte şi locul de depozitare a unor alimente 
care nu sunt supuse uşor alterării: pâine, brânză, 
slănină, făină. 

Această masă este confecționată din lemn de 
esență tare, de obicei de fag, dar şi din frasin sau 
chiar cireş şi are două părți distincte, lada sau 
„săcriul” propriu-zis şi tăblia, aşezate pe patru 
picioare care închid colțurile săcriului. 

Fundul săcriului, respectiv al lăzii e format 
din scânduri cioplite din întreg. Din asemenea 
scânduri se confecționează şi tăblia mesei (capacul) 
şi dacă e posibil aceasta să se constituie dintr-o 
singură bucată sau din două, cel mult trei. 
Capacul, adică tăblia mesei se poate mişca spre 
înainte atunci când se umblă la lucrurile din săcriu. 

În general, ornamentaţia acestui tip de masă 
o constituie motivele geometrice, încrustate pe fețele 
lăzii şi picioarele mesei. Motivele de bază în câmpul 

ornamental sunt linia dreaptă şi linia sinuoasă, 
urmate de cercuri şi rozete de certă sorginte solară. 

Motivele se completează cu un chenar format 
din romburi puse cap la cap, alături de ramura de 
brad. Pe picioarele mesei vom descoperi aceleaşi 
motive „cu brăduțul” sau ramura de brad. 

Masa cu săcrie e prezentă şi azi în interioarele 
caselor de pe Valea Someşului Mare, în Lăpuş sau 
în Maramureş. Lada însă tinde să dispară, iar tăblia 
e sprijinită pe picioarele aşezate în cruciş. 

Scaunul este o piesă cu mare varietate de 
forme, realizat din lemn într-un mod ingenios şi 
simplu, fiind utilizat din cele mai vechi timpuri. 
Vom întâlni scaune joase cu fața rotundă, pătrată 
sau dreptunghiulară, scaune lungi, scaune înalte, 
scaune cu spătar sau fără şi au fost concepute într- 
un mod ingenios şi simplu. Într-o frecvență curentă 
îl găsim sub forma unui taburet cu trei picioare 
înfipte şi împănate într-un disc. Scaunul cu spătar 
din interiorul țărănesc reprezintă o influență a 
aşezărilor orăşeneşti. 

Scaunele joase legate, se pare, de tradiţiile 
orientale continuă şi o anumită tradiție romană. De 
altfel, termenul „scaun” povine din latinescul 
„scamnum”, păstrându-se în limba română sub 
diferite forme: scaun, scăueş, scăunel, iar în vestul 
Transilvaniei (Bihor) chiar „scamn”, foarte apropiat 
de denumirea latină. 

Scaunele lungi cu spătar au înlocuit băncile 
sau lavițele cu colț. Spătarul lor are un decor 
simplu traforat, iar motivele aparțin unor ecouri 
târzii din stilurile europene. Scaunele înalte au fost 

introduse în casa țărănească destul de târziu, mai 
precis la mijlocul secolului al XIX-lea în 
Transilvania şi Banat. 13 

Scaunele taburet au trei sau patru picioare în 
funcție de forma planşeului; cea rectangulară sau 
trapezoidală are patru picioare iar cea rotundă doar 
trei. 

Din punct de vedere decorativ, cele mai 
reprezentative scaune cu spătar înalt sunt cele din 
Bihor, la care vom descoperi armonia formei, a 
proporțiilor şi a decorului. La spătarul traforat, 
incizat sau sculptat s-a ajuns pornind de la scaunul 
cu spătar plin, confecționat printr-un sistem de 
îmbinare fără liant sau cuie de fier, stabilitatea lui 
structurală fiind rezolvată cu ajutorul cepurilor. La 
varianta cu spătar scund sau normal specifică 
subzonei Gilăului din judeţul Cluj, această parte 
consta dintr-o platformă pătrată, pe când la celălalt 
tip spătarul înalt era, de obicei, de formă 
dreptunghiulară (zona Bihor). În toate cazurile, 
acest tip de scaun era susținut de patru picioare. 
Îndeosebi în Bihor, în zona Crişurilor, decorul 
spătarelor, decupat prin scobituri în interiorul 
suprafeţei, dezvoltă o serie de contraste între plin şi 
gol care, datorită impresiei de cadențe ritmate, 
depăşesc funcționalitatea acestor decupări pentru a 
exprima o seamă de valori magice precum simboluri 


15 Vezi Roswith Capesius, Mobilierul țărănesc românesc, Editura Dacia, 
Cluj-Napoca, 1974, pag. 38 - 41. 

solare benefice, figuri antropomorfe, cruciforme, 
zoomorfe în relație cu expresive valenţe decorative. 

Deşi, în general, imaginile antropomorfe 
lipsesc pe piesele mari importante ale mobilierului 
țărănesc!+, totuşi pe spătarele scaunelor din Bihor 
vom descoperi imaginea unor figuri umane realizată 
prin această interesantă alternanță între plin şi gol, 
având un rol utilitar dublat de cel decorativ care 
uneori devine preponderent. Alături de aceste 
imagini inedite — zicem noi — vom descoperi motivul 
solar figurat ca rozetă, romb sau cerc concentric, 
precum şi spirala, meandrele şi motivul bradului. 

Lada de zestre, de răspândire generală în arta 
populară europeană, s-a menţinut până azi în 
multe din casele ţărăneşti ca o piesă esenţială a 
mobilierului. Lucrată în numeroase centre de 
lădari, această piesă foloseşte în primul rând 
lemnul de fag sub forma scândurilor cioplite cu 
barda şi îmbinându-se într-un sistem de „uluci”. 

În tehnica amintită au fost cioplite şi primele 
lăzi de zestre ale căror forme arhaice s-au pierdut, 
dar le-a rămas numele „tron”, probabil de la 
cuvântul franțuzesc tronc care înseamnă „trunchi”, 
aplicat unor piese de mobilier identice. Din punctul 
de vedere al formei se pot distinge două tipuri de 
lăzi: 

1. Lada paralelipipedică cu capacul plat 

2. Lada cu capacul construit din scânduri 

formând o coamă înaltă, asemenea 


14 Vezi P. Petrescu, Georgeta Stoica, Arta populară românească, Editura 
Meridiane, Bucureşti, 1981, pag. 48. 

acoperişului cu două ape al casei sau cu 
cel al unui sarcofag roman. 

Prima categorie a fost răspândită în toată țara 
în timp ce aria lăzilor cu capac bombat se înscrie 
unei zone ce cuprinde bazinul Crişurilor şi centrul 
Transilvaniei. Asemenea piese au fost confecționate 
în satele de lădari Budureasa, Călățea şi Şerghiş, 
județul Bihor,  Bulzeşti, Hălmăgel din Țara 
Zărandului, Dângău, judeţul Cluj, precum şi în 
satele ungureşti Rimetea, județul Alba, Izvorul 
Crişului şi Bicălat, județul Cluj. Cele mai răspindite 
în locuințele populare româneşti sunt lăzile de 
zestre de la Budureasa, pentru a căror incizie 
meşterii se folosesc de un compas de lemn şi de un 
cuțit cu vârful întors numit „horj”. Lăzile de tip 
„braşovenesc” răspândite în partea centrală şi 
sudică a Transilvaniei au suprafața pictată. 

Lada de zestre reproduce în mod cert 
prototipuri inspirate după sarcofagul greco-roman; 
cu privire la originea acestor lăzi semnificative sunt 
urnele de pământ ars descoperite în Creta, copiind 
modele cu funcțiuni similare ale vremii realizate în 
lemn. Lada de zestre dar şi masa „săcriu” a 
conservat intact trăsăturile esenţiale ale 
prototipurilor acestor sarcofage cretane, atât în 
privința sistemului constructiv, cât şi a caracterului 
linear al decoraţiei, abundentă în elemente 
geometrice şi figurative. Câmpul ornamental al 
acestora acoperă întreaga suprafață expusă a 
piesei. Motivele de origine străveche, autohtonă 
(bradul), prefigurând simboluri apotropaice solare 
precum „roata” şi „cocârla”, redate sub forma unor 

suite de semicercuri şi valuri organizate în două 
sau patru registre, sunt reunite în compoziții cu 
valoare tradițională, transmise de-a lungul 
timpului, caracterizate prin simetrie şi alternanță. 
Se remarcă o vioiciune ritmică trădând mişcarea, 
atât de frecventă în decorul tradițional românesc. 

Dintr-o străveche practică s-au imaginat 
anumite procedee de asamblare şi de solidarizare a 
părților componente, încheieturile în „dibli” sau cele 
în cuie de lemn, cele strânse cu „pana” sau 
prevăzute cu „opritori”. 

Aşezată la capătul lavițelor sau al patului, 
lada conţine zestrea femeii sau pe cea a fetei de 
măritat. De multe ori pe ladă se înalță până la 
tavan teancuri de scoarţe şi ţesături. În ladă se mai 
țineau şi acte, podoabe, bani sau alte obiecte de 
preț din gospodăria ţăranului. 

Privind desenul câtorva asemenea lăzi este 
imposibil să nu impresioneze fastuosul lor decor, 
precizia cu care acesta este organizat, iar în acest 
decor soarele este omniprezent, fiecare piesă părând 
mai degrabă un obiect de cult decât de 
întrebuințare curentă. Notăm în acest sens o ladă 
din Budureasa, Bihor (reprodusă la sfârşitul cărții), 
o adevărată apoteoză a decorului solar. 

Precizia cu care semnele sunt tipizate dau 
uneori impresia unui adevărat scris. Este caligrafia 
unui alfabet, unui cod de semne al cărui înţeles s-a 
pierdut. 

Imaginile soarelui şi ale altor motive şi-au 
pierdut cu timpul semnificația, nu mai sunt 
recunoscute şi adesea denumirile lor sunt cu totul 

întâmplătoare sau reflectă alte stadii ale mentalității 
populare, cum ar fi spre exemplu denumirea de 
„cai” dată motivului crucii frânte, sau vârtelniței cu 
patru braţe, simbol de sorginte solară, care în cele 
mai vechi culturi a fost asociat cu cursa diurnă a 
cailor ce trag carul de foc al soarelui. 

Mai putem aminti „rotița”, „vârtelnița”, „flori 
rotunde”, „nori” etc. Cercetarea domeniilor artei 
populare româneşti în care apar semnele solare în 
diferitele lor modalități de expresie plastică poate 
oferi tabloul concret al repertoriului acestora. 

Pretutindeni în arta ornamentării se află un 
număr de motive cu o semnificație tematică 
similară în limitele a mai multor zone etnografice 
sau chiar pe teritorii mai întinse, aşa cum se 
întâmplă cu motivele ce simbolizează soarele sau 
arborele vieţii ori zigzagul (zăluța). 

Pe suprafața lăzii amintite vom descoperi, pe 
lângă rozeta clasică, mici cercuri combinate în chip 
felurit grupate câte 5, 6 sau 7 formând mai ales 
cruci, şi ele semne solare, apoi cercuri concentrice, 
care au în jurul lor fie un alt cerc de puncte 
individual sculptate, fie un cerc de liniute 
perpendiculare. Cercurile de pe spațiul marginal 
sunt transformate într-o serie de arcuri concave, 
având aspectul unei stele şi încadrate tot într-un 
motiv solar. Felul în care sunt dispuse ornamentele 
face ca să se poată desluşi uşor simbolurile solare. 

Pe lângă acestea, mai putem deosebi alte 
motive precum spirala fugătoare, realizată din S- 
uri, meandrul şi derivatele lui. 

Pe alte lăzi vom desluşi rombul curbiliniu 
înscris în cerc şi cârligul spiralic. Spirala curbilinie 
poate da naştere unui vârtej solar, uneori cu dublu 
cerc interior şi cu raze curbate. Marginile sunt 
ocupate de motive solare rectilinii, de X-uri multiple 
şi pătrate cu laturi uşor curbate. 

Rozeta solară de diferite tipuri este prezentă 
într-o serie întragă de lăzi (lăzi pentru provizii, lăzi 
cu spătar şi mai ales lăzile de zestre), dar şi pe 
podişoare, blidare, cuiere. 

Prezentă este şi rozeta în formă de stea cu 6 
sau 12 colțuri, alcătuită din baghete încrucişate, 
înscrisă în cerc; centrul stelei este ocupat de o 
rozetă-vârtej. De o mare varietate sunt rozetele 
combinate cu entrelacsuri sau cu motive fitomorfe, 
cum e frunza de brad. 

De altfel, frunza de brad face parte dintr-un 
alt motiv fundamental al ornamenticii populare şi 
anume pomul vieţii, prezent atât în arealul 
românesc cât şi în cel european. E vorba de pomul 
vieții din tiparul local traco-dacic, mai precis 
bradul, cu o mare vechime şi o largă răspândire. 
Bradul şi ramura de brad sunt prezente în 
domeniul arhitecturii populare, grinzi, uşi, 
frontoane, tencuială, apoi pe costumul tradițional şi 
pe obiecte mici, vase pirogravate: cofe, şiştare, 
ciubere etc. Scrijelarea lui pe lemn este uşoară, 
datorită poziției unghiulare a ramurilor față de 
trunchi. 

Prelucrarea lăzilor de zestre este un meşteşug 
care s-a conturat în această zonă către sfârşitul 
secolului al XVIII-lea, în aceeaşi perioadă cu 

specialitatea pronunțată a unei colectivități în 
satele Budureasa, Vârciorog din județul Bihor şi 
Hăşmaş, Groşeni, Clit, de pe Valea Teuzului, Arad. 
Lădarii din satele amintite erau în acelaşi timp şi 
pricepuți meşteri în confecționarea unor variate 
piese de mobilier: paturi, lavițe, blidare, furci de 
tors, războaie de ţesut. În exclusivitate la 
confecționarea lăzilor se folosea numai lemn de fag. 
Operațiunile de prelucrare şi confecționare a lăzilor 
„fără cuie” erau destul de complicate: cioplitul 
(bărdălitul), jiluitul, horjitul apoi ornamentarea. 

Pe noi se interesează în primul rând modul 
cum se ornamentau precum şi tipul decorului 
ornamental, motive, simboluri. În ornamentarea 
lăzilor întâlnim două tehnici: 

a) crestare, o operaţie mai veche 

b) vopsirea, operațiune mai nouă. 

Majoritatea lăzilor sunt ornamentate în tehnica 
crestării, inciziei. Cu excepţia părții din spate a 
lăzii, ornamentarea se face pe toată suprafața. 
Gama ornamentală este foarte asemănătoare pentru 
ambele centre amintite. Motivul cel mai răspândit 
este rozeta cu şase petale înscrise în cerc prezentă 
şi în alte centre de lădărit din Maramureş, Sălaji5 
sau Moldova. Frecvente sunt motivele „spicul”, 
„brăduţul”, „ujerul”, „cruciţa”, „afinul”. Motivele 
amintite sunt împărțite pe verticală în două grupuri 
dispuse simetric de către un motiv central. 
Majoritatea motivelor sunt de origine solară şi în 


15 E vorba de centrul de lădărit Preoteasa, judeţul Sălaj. 


38 


Ornamentica mobilierului țărănesc românesc din Transilvania 


primul rând seria de rozete, apoi cercurile, cercurile 
concentrice, cercurile cu stea şi crucea. 

Culoarea se aşterne într-un strat subțire între 
spaţiile dintre liniile crestate şi vine să întregească 
unitatea  compozițională de ansamblu şi să 
individualizeze fiecare câmp ornamental prin efecte 
proprii, cum ar fi ritmul, simetria, succesiunea şi 
alternanța. Culorile îmbracă nuanțe închise sau 
mai deschise creând o anume patină cu aer de 
vechime. Coloranțţii folosiți sunt cei naturali: lutul 
cu oxizi metalici dar şi vopsele din plante (nucă, 
salcie, arin). Folosirea tonurilor aprinse în vopsirea 
lăzilor pare a fi o influență a minorităţilor 
conlocuitoare şvabi, maghiari, saşi sau a meşterilor 
care pe Valea Teuzului au lucrat sticlă colorată (în 
speță slovaci). Sigur că în vestul Transilvaniei au 
existat uneori influenţe reciproce în arta populară a 
românilor şi maghiarilor, dar în cazul lăzilor de 
zestre din Valea Teuzului sau Budureasa nu poate 
fi vorba de vreo asemănare nici ca morfologie a lăzii 
nici ca ornamentație cu lăzile „cu tulipan” (lalea), 
caracteristice populației maghiare. Tipologia lăzilor 
din această zonă este cea clasică a lăzilor sarcofag 
şi a lăzilor cu capacul plat, iar în privința 
ornamentației nu există deosebiri. O piesă originală 
în acest areal este lada cu spătar care are o 
ornamentație bogată atât pe ladă cât şi pe spătar. 
Mai amintim lădițele pentru păstrarea podoabelor 
(„lăduţe”) sau a actelor, cu dimensiuni mai mici 
decât lada de zestre. 

Barbu Ştefănescu a încercat o tipologizare!6 
în funcție de forma capacului şi a căpătâielor lăzilor 
de zestre, astfel: 

a) Lada de zestre şi capac plat, unde putem 
include şi lăzile de breaslă din Oradea 

b) Lăzi cu căpătâie asimetrice 

c) Lăzi cu căpătâie simetrice 

d) Lăzi cu capacul bombat circular. 

Din mobilierul caselor ţărăneşti mai trebuie 
să menționăm „blidarele” sau „podişoarele” pentru 
păstrat vase sau alte obiecte de uz casnic 
confecționate din lemn de fag, ornamentate prin 
cioplire, dăltuire, crestate sau scrijelate cu motive 
predominant geometrice. 

Poliţele sunt simple scânduri fixate prin cuie 
de lemn fie direct lângă perete, deasupra uşilor sau 
ferestrelor, fie pe grinzile tavanului, de obicei pe 
„meşter-grindă”. Poliţele aşezate deasupra 
ferestrelor au o margine bogat decorată în traforaj 
sau crestători. Podişoarele decorate cu crestături 
sunt aşezate în apropierea vetrei, pe peretele de 
lângă uşă. În multe zone şi subzone ale 
Transilvaniei întâlnim şi azi la partea superioară a 
pereţilor, pe sub grinzi, fixate prin cuie de lemn 
cuiere pentru farfurii, cancee şi ulcioare. 

Un dulap de formă deosebită este colțarul 
fixat, aşa după cum arată şi numele, într-un colț al 
camerei, de obicei colțul cu lavițele, folosit la 
aşezarea vaselor şi a lingurilor. Pus la loc vizibil, el 
este înfrumusețat prin crestături cu motive florale. 


16 Barbu Ştefănescu, op. cit., pag. 31. 

O piesă de mobilier de dată recentă este 
dulapul pe care-l găsim în interiorul țărănesc sub 
formă de bufet. În vechea casă a ţăranului român 
nu a existat dulapul sub formă de mobilă, cu 
excepția acelora din zonele unde influențe ale 
naționalităților conlocuitoare au adus această 
piesă. În Transilvania sunt de semnalat denumiri de 
origine germană „coastăn” de la cuvântul „Kasten”, 
precum şi regionalismul „armar” de la francezul 
„armoir” sau „credenț” de la germanul „Kredentz”. 
Numele „dolap” de origine turcă de unde îşi trage 
originea cuvântul „dulap” înseamnă de fapt „lemn” 
de o anumită formă, denumire folosită şi azi de 
constructori când se referă la o scândură mai 
groasă decât cea obişnuită (dulapi). 

În interiorul casei ţărăneşti întâlnim 
dulapurile pentru vase confecționate din lemn de 
brad şi care sunt specifice Transilvaniei. Forma lor 
este variabilă; mai toate sunt închise cu uşi la 
partea de jos, iar deasupra au rafturi pentru farfurii 
şi căni sau „cancee”. Prin formă şi decor, aceste 
dulapuri amintesc de cele frecvente în Europa 
centrală şi apuseană. În casele ţărăneşti lipseşte 
dulapul pentru păstrat îmbrăcăminte, funcția lui 
fiind îndeplinită mult timp de lada de zestre, despre 
care am vorbit mai sus. Elementele ornamentale de 
bază ale acestor dulapuri sunt linia dreaptă şi 
cercul din combinația cărora s-au obținut o 
varietate de motive decorative, conducând la 
sisteme de striaţii paralele orizontale şi verticale. 

Lavita numită şi laiță a fost principala piesă 
de mobilier servind pentru şezut şi confecționată 

din lemn de stejar sau fag, la început aşezată pe 
butuci apoi pe patru sau chiar şase picioare, când e 
vorba de lavița lungă. Cu timpul apare lavița cu 
ladă şi cu spătar, iar uneori şi cu două brațe 
laterale care îl susțin. În cazul acestui tip de laviță, 
atât spătarul cât şi lada prezintă variate elemente 
decorative în tehnica traforajului şi a inciziei, 
elemente asemănătoare celor de pe lăzile de zestre: 
rozete, cercuri, cercuri concentrice, brăduțţi, cruci. 
Adăugând culoarea în diferite nuanţe de verde sau 
maron, lavițele se asortează cu celelalte piese ale 
mobilierului transilvănean, în primul rând cu patul 
(cu tăblii) în fața căruia se aşază în mod obişnuit 
acestea. 

Podişorul triunghiular este o altă formă de 
dulap; i se spune aşa deoarece are formă 
triunghiulară la cele două baze, inferioară şi 
superioară care sunt etanşe cu colțul odăii. Acesta 
este închis cu două uşi uşoare, iar înăuntru are un 
raft median tot triunghiular. Ornamentele sunt 
simple, crestate sau pictate, mai recent pirogravate. 
Dulapul de tip bufet a fost introdus târziu, în 
perioada interbelică, fiind o consecinţă a influenței 
oraşului. Acest tip de dulap e construit de meşteri 
locali din scânduri îmbinate prin sistemul penelor şi 
cepurilor de lemn, iar suprafeţele laterale, dar mai 
ales uşile prezintă ca elemente decorative diferite 
figuri geometrice alternând cu rozete executate prin 
incizii cu scoaba. Tipul de bufet unguresc este de 
regulă pictat în culori alb, roşu, verde cu motive 
preponderent florale, având în centrul decorului 
„vasul cu flori” sau „vasul cu flori şi păsări”. 

Colțarul. Această piesă este decorată doar 
parțial, mai precis pe uşa din față, celelalte fețe 
sunt ascunse de unghiul peretelui. 

Pe un colțar din lăpuş deosebim un decor 
incizat constând într-o rozetă centrală mare 
înscrisă într-un triplu cerc şi semicercuri închise. 
Marginile sunt decorate cu „frunze” de brad. În 
acest caz, operaţiile de analogie şi asociere au creat 
un decor armonios în care poziția, locul motivului 
principal, rozeta are rol de a evoca puterile 
binefăcătoare ale soarelui. 

Şi pe unele dulăpioare sau pe lăzile de zestre 
poziția motivelor solare capătă o semnificație 
magică. 

Vechimea mobilierului țărănesc românesc 
atestată atât de structura arhaică a formei şi a 
tehnicii de construcție este confirmată şi de 
ornamentica sa, atât în ce priveşte modalitatea de 
plasare, cât şi a tipurilor şi repertoriului de motive. 

Mulțimea motivelor solare în ornamentica 
tradițională românească şi fireşte şi în cea a 
mobilierului este copleşitoare şi de o impresionantă 
varietate, găsindu-şi o corespondență 
surprinzătoare în motivele solare din cultura 
străveche inter şi extracarpatică. 

Repertoriul geometric al semnelor solare se 
continuă din această epocă până astăzi, alături de 
alte motive preponderent geometrice şi geome- 
trizante care se leagă organic de însăşi istoria 
poporului nostru.17 


17 A se vedea şi V. Vasilescu, op. cit., 1995, pag. 56 — 58. 

Fondul ornamenticii româneşti este prin 
excelență unul geometric şi este atât de puternic 
încât a răzbătut în forme asemănătoare în arta 
populară românească. Al. Dima demonstrează că 
geometrismul motivelor ornamentale româneşti este 
de origine tracică şi că, pe lângă acestea, au 
pătruns de-a lungul timpului motive cu tematică 
organică. Creatorul popular - continuă autorul — 
reține doar liniile esenţiale ale modelului, ca urmare 
a aplicării procedeului tipismului formei. 18 

Lucian Blaga subliniază caracterul concret al 
conținutului  ornamenticii populare, remarcând 
caracterul predominant liniar, static, discret al 
acesteia.19 


Cuierul. Aşa cum arătam în altă parte a 
lucrării, pătratele şi romburile au fost înțelese ca 
semne solare cvadratizate, elemente prezente pe 
unele cuiere din zona Albei, pe valea Arieşului şi a 
Abrudului. 

Patrulaterele şi romburile sunt tăiate de linii 
diagonale şi în sectoarele formate sunt înscrise 
cercuri mici. În cercuri apar scrijelate ramuri de 
brad şi X-uri multiple. 

Marginile cuierelor sunt conturate cu funii 
(torsade) scrijelate sau în relief şi cu dinţi de lup. Pe 
scândura de la perete a cuierului apar ornamente 
simple de cruci care alternează cu X-uri şi 
nelipsitele cârlige. 


18 Al. Dima, Arta populară și relațiile ei, Bucureşti, 1971, pag. 34 — 46. 
'% Lucian Blaga, op. cit., 1945, pag. 269 — 280. 

Noile nevoi estetice schimbă însă câmpul 
ornamental, simetria motivelor geometrice, 
consecvența formală înlocuindu-le cu un caracter 
plastic figurat în care predomină fantezia, jocul 
liber, variația componentelor structurale, desenul 
liber etc. 

Pe  cuierele pictate, alături de puţine 
ornamente arhaice, apar ornamente de tranziţie, 
ornamente noi dar şi reprezentări fitomorfe: flori, 
frunze, trandafiri, precum şi arborele vieții, frunza 
de brad; ultima este considerată de specialişti şi ca 
simbol arhaic al bărbăţiei. 

Aşadar, în ornamentica mobilierului țărănesc 
începând cu secolul al XX-lea, desenul liber, 
motivele negeometrice noi dețin un rol tot mai 
important, îndeosebi din clasa celor de inspirație 
fitomorfă. 

Evoluția  ornamenticii de la tratarea 
geometrică la cea liber desenată sau negeometrică, 
îmbogăţită secol după secol cu noi elemente, motive 
şi compoziții s-a desfăşurat paralel cu trecerea de la 
piese de mobilier simple, cumulând funcții diferite, 
spre piese specializate cu funcții distincte. Spre 
exemplu, polițele simple fixate pe perete, cunoscute 
încă din Evul Mediu, au fost înlocuite cu polița cu 
mai multe rafturi, iar în sudul Transilvaniei polița 
apare ca substitut al nişei. 

Blidarele deschise au evoluat spre blidarele- 
dulap, închise în partea de jos, care susțin dulapuri 
deschise cu rafturi (zona Năsăud). Şi evoluția 
planului cromatic a avut de-a lungul timpului un 


45 


Aurel Bodiu 


ritm diferit, lent în decursul istoriei meşteşugului şi 
accelerat până la exploziv în secolul al XX-lea. 

Spirala dialectică de la neologic la normă a 
vădit în acest secol mai multe etape de evoluţie 
structurându-se azi în noi raporturi, ele însele 
specifice ariilor de proveniență, diferite însă de cele 
considerate „clasice”. Rezultă de aici marele câmp 
de libertate oferit de nivelul cromaticii, mai ales în 
privința jocului şi bogăției nuanțelor. 

Considerăm relevantă  minuțiozitatea şi 
diversitatea de tratare a motivelor antropomorfe, 
avimorfe sau animaliere, pe care-l explicăm prin 
nevoia de joc şi individualizare. 

Aşa, de pildă, pe un cuier din Maramureş, 
imaginea omului, motiv central, este asociată cu 
cea a simbolului solar reprezentat în acest caz de o 
rozetă clasică având şase roze înscrise într-un 
dublu cerc haşurat. 

Pe un alt cuier din Drăguş (Făgăraş) se reia 
aceeaşi imagine a omului alături de cal folosind 
însă o altă tehnică, cea a picturii, permițând 
meşterului o abordare liberă, cu o mare siguranţă a 
alegerii volumelor. 

III. Ornamentica mobilierului 
țărănesc şi simbolistica sa 


1. Consideraţii generale 


Ornamentica este disciplina ce studiază 
geneza, structura, funcţia, stilul, valoarea şi 
mesajul sistemelor de elemente decorative populare 
sau culte elaborate de-a lungul istoriei de fiecare 
popor. Principalele elemente de inspiraţie ale 
ornamenticii populare sunt cele ce reflectă 
realitatea înconjurătoare: soarele, luna, stelele, 
plantele şi animalele din jur, uneltele folosite zi de 
zi, omul sau elementele anatomice ale sale. 
Ornamentica populară exprimă o mare bogăţie de 
sentimente şi un deosebit gust artistic al ţăranului. 
Structura decorativă a  ornamenticii populare 
cuprinde: elemente, motive şi compoziţii 
ornamentale. 

Legat în mod organic de obiectele pe care le 
împodobeşte prin caracterul său predominant 
funcțional, decorul în arta populară îşi are o 
problematică specială. Studierea lui poate aduce 
uneori lumină în probleme ce par îndepărtate de 
considerarea valorilor estetice. El închide nu numai 
sensurile înțelegerii frumosului, ci şi pe cele ale 
rosturilor istorice şi sociale ce au prezidat la 
naşterea şi evoluţia lui. Decorul are înscrise în el o 
mulțime de informaţii ce se oferă privitorului sau 
cercetătorului în forme adesea criptice, greu de 

descifrat. Citirea lor necesită un oarecare efort şi o 
cunoaştere a tuturor semnelor similare sau 
corespunzătoare din diferite arii de cultură. 
Ornamentica în arta populară este o uriaşă şi în 
parte nedescifrată carte „nescrisă”, dar alcătuită din 
semne ordonate după reguli de o vechime 
imemorială şi totuşi  nouă.% Structura şi 
ornamentica mobilierului țărănesc sunt unitare pe 
întreg teritoriul locuit de români. Această unitate 
nu exclude o mare varietate de forme constructive şi 
ornamentale şi în acelaşi timp oferă specialistului 
posibilitatea de studiere a evoluției unor categorii 
arhaice, păstrate la noi datorită în primul rând 
continuității de viață istorică din timpuri 
îndepărtate, iar păstrarea unor forme de mobilier 
perfect cristalizate este determinată de modul de 
viață prin esență sedentar al poporului român. 

Trăsătura principală a ornamenticii artei 
populare româneşti o constituie geometrismul cu 
rădăcini adânci în tradiția autohtonă. În cadrul 
acestui geometrism prin compoziţii de figuri sau 
reduceri de forme schematice, prin reprezentări cu 
caracter simbolic, stilizări ale unor elemente reale, 
desfăşurate ritmic prin alternanță şi repetare, se 
desfăşoară întreaga gamă a elementelor, motivelor 
şi compozițiilor ornamentale. Acest fenomen e 
specific întregului mobilier țărănesc din România şi 
nu numai. 

Tehnicile de ornamentare sunt în strânsă 
corelație cu esența lemnoasă, forma, dimensiunile 


2 Paul Petrescu, Motive decorative celebre, Bucureşti, 1971, pag. 31 — 35. 

şi destinaţia piesei, cu locul de amplasare a 
câmpurilor ornamentale. Cele mai des utilizate 
tehnici de ornamentare în cazul pieselor româneşti 
de mobilier sunt: crestarea, traforarea, incizia, 
sculptura, strunjirea şi mai rar pictarea sau 
vopsirea. Crestarea are două variante: crestarea cu 
cuțitul şi crestarea cu horjul numit în unele părți 
„pistol2i. Locul de dispunere al ornamentelor diferă 
de la o piesă la alta, respectând însă criterii de 
dispunere a decorului pentru fiecare tip de mobilier. 
De pildă, în cazul lavițelor, se decorează spătarele, 
tăbliile din față, în cazul meselor picioarele şi lada 
de sub tăblie, în cazul paturilor căpătâiele, iar în 
cazul lăzilor de zestre toate suprafețele exterioare 
etc. 

O trăsătură de bază a dispunerii decorului 
este faptul că se ornamentează suprafețele cele mai 
vizibile, avându-se în vedere ca prin ornamentare să 
nu se aducă prejudicii funcționalității. Există 
anumite câmpuri ornamentale pe care se utilizează 
anumite motive. Astfel pentru lăzile de zestre 
picioarele şi capetele au ornamente liniare, pe când 
fața şi capacul, ornamente pe baza cercului. 
Motivele fitomorfe liber desenate apar pe lavițele şi 
lăzile maghiare, cele mai frecvente fiind laleaua, 
trandafirul, crizantema. 

Structurarea ornamentelor se poate face după 
criterii morfologice, sintactice şi semantice, dar şi 
după conţinutul motivelor: 


21 Barbu Ştefănescu, op. cit., pag. 19. 

a)  Ornamentele abstracte rezultă din 
stilizarea prin reducere a semnificației originare a 
unor elemente realiste înconjurătoare. Cele mai 
vechi şi mai simple elemente ornamentale ale 
acestei categorii sunt punctul şi linia din care se 
obțin compoziții ornamentale prin combinarea lor. 

b) Ornamentele concrete pot fi fiziomorfe, 
skeomorfe şi sociale. Cele fiziomorfe reprezentând 
lucruri sau ființe existente în natură se diferențiază 
în: 

- Ornamentele cosmomorfe ilustrând corpuri şi 
fenomene cereşti (soare, stele), succesiunea 
anotimpurilor (vârtelnița) în diverse compoziții 
ornamentale. 

- Ornamentele geomorfe sau toponimice (călița 
ocolită, poteca, valul, pârâul) care se leagă şi de 
„filosofia stilului” a lui Lucian Blaga cu referire la 
„Spațiul  mioritic”22, orizontul spațial românesc 
ondulat cu alternanța deal-vale ce implică un mers 
ritmic de suiş şi coborâş. Acest spațiu e prezent în 
ornamentica mobilierului într-o suită de 
reprezentări ale căii ocolite, zigzaguri, linia 
ondulată, linia frântă etc. 

- Ornamentele fitomorfe ce ilustrează lumea 
vegetală (flori, frunze, fructe, ramuri) 

- Ornamentele zoomorfe ce redau lumea faunei 
specifice spațiului românesc (calul, coarnele 
berbecului, câinele (bârneţe), peştele, racii, păsări, 
fluturi, cerb etc.) 


” Lucian Blaga, op. cit., pag. 269 — 286. 

- Ornamentele antropomorfe (cele mai vechi în arta 
tradițională românească) apar stilizate (ochiul, 
femei perechi, mâna, calul şi călărețul, păpuşi) 

-  Ornamentele  skeomorfe  (skeos = unealtă) 
reprezintă obiecte casnice, unelte, mijloace de 
transport (cârlige, zăluțe, ciutura, furca, plugul, 
grebla, carul) 

-  Ornamentele sociale reprezintă aspecte ale 
comunității săteşti  (sfăditele, hora ţărănească, 
însurățeii, mireasa). 

Ornamentele sociale sunt în general de 
factură geometrică. Motivul sfăditele oglindeşte 
poziția a două femei certate, una opusă celeilalte. 
Se obține în forma cea mai simplă şi anume din 
lungimea a două dintre braţele laterale ale furcii, 
care se prezintă astfel sub forma a două unghiuri 
opuse. Prin caracterele sale morfologice şi 
structurale, ca şi prin accepțiunea lor semantică, 
sfăditele sunt alcătuite dintr-o pereche de elemente 
ornamentale. Acest motiv decorativ este de obicei 
completat de liniuţe accesorii perpendiculare pe cele 
principale. El este nelipsit din ornamentica 
tradițională românească de pe întreg cuprinsul țării 
şi semnificativ pentru fenomenul de unitate 
etnoculturală şi artistică populară; poartă aceeaşi 
denumire, doar cu diferențieri dialectale de 
exprimare. 

În toate cazurile, motivul este redat exclusiv 
în stil geometric. Pe lângă furca elementară indicată 
mai sus, două unghiuri egale, cu una din laturi 
îndreptată în sens opus, sfăditele apar sub forma a 
două litere „F” dispuse opus, cu două sau trei braţe. 

Adeseori acestea sunt alese ori cusute în combinații 
de efect: sfăditele cu ciutură, sfădite cu furcă şi 
cârlig, sfădite cu jumătăți de ciutură etc. 

c) Ornamentele simbolice reflectă obiceiuri şi 
credințe populare: simbolul fertilității, brăduțul, 
simbolul bărbăției (falusul), arborele vieții, şarpele, 
trifoi cu patru foi. 

e) Alături de acestea mai amintim simbolurile 
religioase (prescuri, pristornice, sfeşnice, 
cruci). 


2. Ornamentica mobilierului pictat 


În cadrul etnocultural transilvănean apare 
corelația funcțională şi estetică între ornamentaţie 
şi cromatică, legătura culorii cu forma decorativă, 
un rafinament propriu fiecărui popor în dozarea 
culorii. 

Mobilierul pictat este specific, aşa cum se 
ştie, popoarelor germanice şi celor fino-ugrice cu 
care locuitorii din Transilvania au avut permanente 
relații. Tratarea negeometrică a ornamentelor deține 
o preponderență evidentă în cadrul ornamenticii 
saşilor şi ungurilor din arealul transilvănean. 

Comparând ornamentica populară 
românească şi cea a altor etnii de la noi, constatăm 
că primei îi este caracteristică tratarea liniară, 
geometrică şi stilizată, pe când ornamentica 
săsească şi maghiară se caracterizează prin 
tendința de a folosi o ornamentică naturalistă, cu 
linii rotunjite, nestilizate, cu decoruri vegetale în 
care predomină laleaua, apoi trandafiri, garoafe, 

ciorchini de struguri, vrejuri de vie, cârcei, figuri 
umane, reprezentări sociale, scene de familie, scene 
biblice, variante ale crucii.23 

De multe ori unele motive geometrice au 
evoluat spre floare, cum este cazul roții solare 
numită floare. 

În cadrul  ornamenticii tradiționale a 
mobilierului țărănesc românesc au pătruns motive 
ale etniilor conlocuitoare, tratarea negeometrică a 
motivelor deținând o preponderență evidentă. În 
multe cazuri, consemnăm tratarea mixtă a 
câmpului ornamental, dar şi în aceste cazuri 
accentul e pus pe componenta negeometrică a 
acestuia. 

Se remarcă în semantica reprezentărilor 
artistice ornamente abstracte, abstractizate, linii 
simple, paralele sau  întretăiate, unghiuri, 
arabescuri ritmice şi aritmice, patrulatere simple ori 
romburi, dar mai ales decoruri vegetale: trandafiri, 
garoafe, struguri, frunze, vrejuri. 

E curios că motivul lalelei, atât de frecvent în 
câmpul ornamental al mobilierului maghiar şi 
săsesc, e foarte rar în cel românesc, iar culorile 
sunt mai potolite, mai închise: albastrul închis, 
bleumarin până la negru, roşul închis până la 
vişiniu sau cafeniu. Pe lăzile de zestre pictate 
culorile capătă o patină mai „rece”. De multe ori în 
câmpul ornamental românesc pictat alternează 
spaţii colorate, decorate cu cele ale lemnului în 


3 Vezi R. Capesius, op. cit., pag 32 - 36. 

culorile sale naturale, înlăturând astfel acel „horror 
vacui” specific creației artistice a altor popoare. 

Spațiile neornamentale au aceeaşi valoare ca 
aceea a funcției albului în cromatica decorativă. Pe 
o comodă cu trei sertare, mobilier de influență 
săsească din zona Târnavei Mari (Rupea), fondul nu 
este vopsit ci lăsat în culoare naturală, peste care s- 
au aplicat motive fitomorfe: trandafiri în canceu, 
maci şi margarete. 

Menţionăm că aşezarea motivelor florale este 
asimetrică în condițiile ornamenticii liber desenate, 
realizându-se astfel ornamente omogene în arta 
populară românească de un remarcabil simț al 
măsurii izvorâte dintr-o matrice sau vatră stilistică 
străină tradiției româneşti, dar nu fondului indo- 
european. 

La români în redarea ornamentelor fitomorfe, 
pe lângă reprezentările stilizate până la esenţă, 
specifice mobilierului sculptat, zgâriat sau incizat, 
vom găsi şi o redare figurativă mai apropiată de cea 
întâlnită în natură sau o asociere în cuprinsul 
aceleiaşi compoziții de reprezentări geometrice cu 
cele liber desenate, modalitate specifică pieselor de 
mobilier pictat. 

Astfel, pe uşile unor dulapuri, piese de 
influență orăşenească, vom descoperi pe lângă 
motivele geometrizante de pe chenarul modelului şi 
pe cel al pomului vieţii alcătuit dintr-o cupă din 
care se răsfrâng ghirlande de flori de trandafiri, iar 
în partea superioară a uşilor o cunună din flori 
geometrizante. E o compoziţie fitomorfă şi simbolică 
geometrizantă. 

Pe o ladă de zestre pictată de pe valea 
Sălăuței, Bistrița-Năsăud, datată 1870 compoziţia, 
destul de simplă de altfel, îmbină elemente fitomorfe 
de flori cu corola rotundă, de certă inspirație solară, 
transpuse geometric cu motive astrale de tipul 
stelelor în succesiune şi în grup. Pe ambele capete 
ale lăzii apare arborele vieţii transpus liber, compus 
din aceleaşi tipuri de „flori” cu boboci şi frunze pe 
un fond cafeniu închis. 

Pe un blidar lung din aceeaşi zonă pe care se 
aşază blide, cancee (bocauă), icoane vom deosebi un 
câmp ornamental pictat alcătuit din „pupi ori 
„Tuji”, mai precis nişte sfere de obicei de culoare 
roşie, încadrate de linii paralele şi dinți de lup de 
culori închise, cu precădere negru. 

Cercetat din perspectiva formării şi dezvoltării 
etnico-istorice şi a răspândirii spațiale, mobilierul 
țărănesc românesc oferă posibilitatea descifrării 
formelor şi motivelor de tradiție străveche specifice 
creaţiei româneşti şi valori culturale aparținând 
altor etnii cu care poporul român s-a aflat într-un 
permanent dialog. 

Identitatea condiţiilor de habitat a generat 
similitudini de structură, formă şi mai ales decor, 
realizându-se un proces profund şi subtil de 
interferări, influenţe şi asimilări reciproce ce a dus 
la un mobilier original românesc pictat. 

Pe de altă parte, treptat, alături sau în locul 
decorului geometric reprezentările solare, fitomorfe, 
zoomorfe, simbolice primesc o formă negeometrică, 
conducând la forme negeometrice, mai aproape de 
sursele imediate de inspirație cum ar fi şi motivele 


55 


Aurel Bodiu 


skeomorfe. Trecerea la ornamentele pictate pe unele 
piese de mobilier s-a făcut în mod treptat, 
utilizându-se atât tehnica inciziei, a scrijelării cât şi 
a picturii. 

Pe un dulap scund din Racovița, județul 
Sibiu, câmpul ornamental este decorat cu rozete 
incizate şi colorate. Pe suprafața celor două uşi, în 
centru, două rozete înscrise în cercuri concentrice 
şi înconjurate de semicercuri sunt colorate cu roşu 
şi verde. Fondul şi restul ornamentelor de pe 
marginea dulăpiorului nu sunt vopsite ci se înscriu 
în culoarea naturală a lemnului. 


3. Motive, semne şi simboluri în ornamentica 
mobilierului țărănesc din Transilvania 


Cu scurgerea timpului, atât cutumele cât şi 
simbolurile au îmbrăcat forme şi variante multiple, 
semnificaţiile conținutului rămânând neschimbate, 
fără ca esențţialul să fie alterat. Prezenţa tuturor 
simbolurilor în arta lemnăritului, în speţă în cea a 
mobilierului a întregului spaţiu carpatic constituie 
o dovadă de larg interes deoarece aceasta 
presupune că multe grupuri sedentare răspândite 
în acest areal aveau aceeaşi credință, aceleaşi legi 
de convenţie. Cu atât mai vârtos în Transilvania 
câmpul ornamental, motivele şi simbolurile amintite 
se înscriu în arealul carpatic general, dovadă a unei 
unități de gândire, credinţă şi cultură. Vom analiza 
câteva asemenea motive, simboluri şi semne ce 
aparțin ornamenticii mobilierului țărănesc şi nu 
numai. 

Coloana 

Surse arheologice mărturisesc că semnul 
coloanei porneşte din paleolitic, ajungând până în 
neolitic unde este investită cu noi semnificații. 
Poziţia şi planul coloanei alternează în diferite 
epoci, după cerințe riguros stabilite, cu rădăcini în 
magie şi religie. Verticalitatea este specificul acestui 
semn, simbolizând tendința spre înălțimi care a 
obsedat omul în evoluţia sa. Verticalitatea coloanei 
a fost imaginată ca având doi poli opuşi şi ca poziție 
în spaţiu şi ca spiritualitate. Un pol de plecare 
situat în lumea subpământeană sau aici pe 
pământ, în el concentrându-se forțele malefice şi un 
pol situat în lumea cealaltă spre care se desfăşoară 
întregul urcuş al coloanei şi care reprezintă forțele 
benefice.24 

De la coloană s-a ajuns la „Axis mundi”, 
simbol comentat pe larg de Mircea Eliade25, ce 
reprezintă centrul pământului, al puterii divine, 
spațiu magic prin excelență ascendent. 

Mai există şi un alt semn ce evoluează paralel 
cu semnul coloanei, având o încărcătură semantică 
apropiată de aceasta şi anume scărița, ce apare 
printre semnele incizate pe lăzi sau lavițe şi este 
formată din două paralele unite la intervale mici. 
Coloana investită spiritual cu puteri divine leagă 
cele trei niveluri ale Cosmosului, având rol prioritar 


24 Vezi şi V. Vasilescu, Semnele cerului, Bucureşti, 1995, pag. 49. 
23 Mircea Eliade, De la Zalmoxis la Gengis-han, Editura Ştiinţifică şi 
Enciclopedică, Bucureşti, 1980. 

în repertoriul motivelor şi simbolurilor din 
ornamentica românească. 


Unghiul 

Acest motiv numit şi „căpriorul” sau „V”-ul 
întruchipează viața şi îndestularea, noţiunea luată 
la superlativ. Unghiurile pot fi alăturate, opuse la 
vârf realizând segmentul de coloană, sau semnele 
pot fi repetate în grup cu laturi paralele, realizând 
combinații dictate de transmiterea mesajului. 
Principalul simbol ce a derivat din semnul 
unghiului a fost acela al zeiței-pasăre apoi doar al 
păsării. Mai târziu a apărut un alt element, şirul de 
unghiuri „umplute” sau haşurate, creându-se un 
flanc de triunghiuri, apoi compoziţii din grupe de 
câte trei unghiuri cu laturi paralele. Această creație 
subliniază multiplul de trei, semn magic frecvent în 
ornamentica românească. Semnul cuprinde cele trei 
aspecte ale existenței umane: naşterea, viața şi 
moartea şi poate fi semnalat pe obiectele oferite 
drept ofrandă dar şi pe articole de vestimantațţie sau 
pe piese de mobilier (mese, lăzi de zestre, cuiere, 
blidare). 


Rombul 

Este legat direct de simbolul fertilității 
solului. Primele atestări documentare indică semnul 
sacru haşurat cu linii paralele, orizontale sau 
perpendicular aşezate pe unghiurile obtuze. 
Romburile circumscrise cu spațiul dintre linii 
încărcat de puncte simbolizează  superlativul, 
bogăția, fertilitatea, creând însă un câmp 

ornamental cu efecte deosebite. Rombul, împărțit în 
patru părți egale prin două segmente ce cad 
perpendicular pe laturile acestuia obținându-se 
astfel patru figuri egale, constituie un element grafic 
important. Rombul luat simplu îmbracă prin incizii 
multe obiecte ceramice precum şi variate piese de 
mobilier şi este un simbol solar. 


Semnele gemene 

Prin perechi de segmente de dreaptă au fost 
reprezentate dualitatea şi multiplul. Dualitatea se 
reprezintă prin două segmente care creşteau ca 
lungime, în raport cu alte segmente perechi, iar 
multiplul prin repetarea perechilor. Grupul de trei 
linii sugerează totalitatea şi abundența, sursa 
triplă. V. Vasilescu analizează o inscripţie foarte 
veche, grupată în coloane de linii paralele şi ajunge 
la un mesaj ce se referă la expresia „belşug, belşug, 
pentru toţi mari şi mici”26. 


Cercul 

Este simbol universal confundat cu oul şi 
asociat ideii de creație primordială, de cosmogonie. 
Cercul e şi simbol al regenerării, al mişcării veşnice 
pe o traiectorie perfectă, fără variaţii, care nu are 
nici început nici sfârşit. Cercurile concentrice 
reprezintă gradele ființei în ierarhiile create. Pentru 
a sublinia multiplul în cadrul simbolisticii cercului 
se  incizează pe mobilier rozete din cercuri 


2% Vezi V. Vasilescu, op. cit., pag. 56. 

concentrice cu punct în centru, cu cercuri în 
descreştere până la miniaturizare sau cercul este 
haşurat cu grup oblic de linii paralele. Cercul privit 
ca un punct fix ţine de perfecțiune. Oamenii 
„desenau” cercul prin jocul horei bătând pământul 
cu tălpile picioarelor.27 

Simbolul cercului precum şi alte simboluri 
circulare ţin, evident, de cultul solar. Răspândirea 
semnelor solare pe întreg teritoriul românesc, într-o 
mare varietate de forme geometrice şi, mai ales, în 
aproape toate domeniile artei populare, se explică 
prin continuitatea acestui străvechi fond de 
reprezentări solare tradiționale. Semnele solare 
sunt aşezate în anume locuri bine precizate, în 
arhitectură, în costum, pe unelte, având rolul de a 
invoca puterile  binefăcătoare şi apărătoare. 
Cununa, roata, coroana, colacul, rozeta sunt 
simboluri solare legate unele de altele, fiind asociate 
de multe ori cu crucea. Alte simboluri solare 
regăsim în modelele ornamentale în formă de 
cercuri şi rozete, pe stâlpi de pridvor, pe porți dar şi 
stogurile de grâu, clăile de fân, „ariile” de treierat 
etc. 

În interiorul caselor ţărăneşti semnele solare 
sunt omniprezente pe numeroase categorii de 
obiecte, începând cu grinda principală denumită în 
Transilvania  „meşter-grindă”, care trece prin 
mijlocul încăperilor, este marcată cu semne solare, 
rozete, romburi, patrate haşurate, X-urile încadrate 


” N. Dunăre, Ornamentația tradițională comparată, Bucureşti, 1979, pag. 
57. 

de numele proprietarului şi anul construcției. 
Mobilierul oferă un larg câmp de desfăşurare 
semnelor solare. Lăzile de zestre din nord-vestul 
Transilvaniei, dulapurile, cuierele, mesele sunt 
literalmente acoperite de cercuri, rozete, romburi în 
diferite combinaţii ornamentale de efect datorită şi 
variației tonurilor roşcate, galbene, maronii ale 
lemnului de paltin, brad sau fag. Striaţiile de pe 
marginea lăzii sau de pe picioare redau motive 
solare de linii paralele şi unghiuri înscrise uneori în 
cercuri concentrice. Scaunele au spătarul fasonat în 
formă de roată, iar pe „săcriele” meselor din Bihor 
vom descoperi „roata mare”, precum şi un străvechi 
motiv solar alcătuit din două perechi de capete de 
cai stilizate într-o mişcare spiraloidă. Pe lăzile de 
zestre găsim semnele solare ce fac parte din 
categoria motivelor rectilinii închise - pe baza 
rombului - sau deschise - pe baza meandrului 
simplu sau dublu. De altfel până azi în Transilvania 
în arta populară rombul este numit „roată”, mai 
ales în ţesături. În sudul Transilvaniei un covor în 
romburi (Avrig) se numeşte „scoarță în roate”. 

Pe furcile de tors există incizii sau tăieturi 
ajurate, cercuri, roţi, cruci, meandre. În Mărginimea 
Sibiului sunt furci cu reprezentări ale rozetei cu 
şase braţe, însoţită de imaginea crucii înscrisă în 
pătrat. Căucele de apă din Hunedoara sau Alba, 
cioplite dintr-o singură bucată de lemn de paltin, 
poartă ca semne cercul tăiat în patru (soarele în 
ipostaza celor patru anotimpuri, „pătratele”), volute 
afrontate grupate câte două sub forma „coarnelor 
berbecului”. 


61 


Aurel Bodiu 


Tot pe mobilierul din Transilvania (fațete, 
picioare, margini) întâlnim vechi motive solare 
cristalizate şi stilizate în repertoriul românesc al 
semnelor şi al termenilor greu de recunoscut 
precum „zăluța”, „vârtelnița”, „roata, „coarnele 
berbecului”, „cai? etc., prezente în Transilvania, 
teritoriu care reprezintă cultura veche a spațiului 
dacic romanizat. Vârtelniţța cu patru brațe este 
simbolul soarelui care în cele mai vechi culturi ale 
omenirii a fost asociat cu cursa cailor ce trag pe cer 
carul de foc al Soarelui (Zeul luminii)?8. De aici 
provine şi motivul cailor ca simbol solar, prezent în 
balade şi colinde alături de junele său Făt-Frumos. 


Crucea, 

simbol solar ce precede cu multă vreme 
creştinismul, găsindu-se în diferite forme pe obiecte 
străvechi începând cu cultura Orientului, a 
Egiptului, a Greciei Antice etc., s-a impus ca simbol 
creştin şi la români e prezent pe turlele bisericilor, 
pe morminte, la răscruci de drumuri (troițe). Pe 
lângă valoarea simbolică, crucea îndeplineşte 
funcții practice în structura oricărei construcții, 
situată fiind în punctele principale ale acesteia. În 
Transilvania clăile de grâu sunt numite „cruci” 
datorită modului în care sunt clădite pe câmp cu 
spicele spre interior în formă de cruce. E greu să 
credem că omul a aranjat astfel snopii de grâu doar 
după apariția Creştinismului. De asemenea 


* Vezi A. Bodiu, Convergența universaliilor, Editura Limes, Cluj- 
Napoca, 2000, pag. 113. 

cununile de grâu împletite la sfârşitul secerişului 
sunt numite cruci, iar în împletitura colacului de 
Crăciun semnul crucii se încadrează ca un motiv 
solar. 

Aşadar, nu ne mai miră prezența ei şi pe 
piesele de mobilier precum lăzi, dulapuri, mese, 
colțare. 


Alături de rozetă, apare şi motivul S, a cărui 
frecvenţă în arta de pe teritoriul ţării noastre este 
cunoscută din timpuri străvechi. Combinaţiile sale 
sunt de asemenea multiple; el poate fi întâlnit fie 
izolat, fie într-o serie de perechi afrontate ori 
suprapuse. Uneori S-ul apare intercalat altor motive 
de altă natură, formând un nou decor ornamental. 
Semnificația acestui ornament este discutabilă, dar 
relația lui cu reprezentările solare este indubitabilă. 
Despre vârtej se spune că are în simplitatea sa o 
extraordinară expresie a mişcării, lucru constatat şi 
în arta noastră, unde acest motiv este foarte 
frecvent. 

Simbolul general al soarelui este cercul tăiat 
de cruce, alături de care mai pot apărea discuri, 
romburi, rozete. Semne solare însoțesc şi 
reprezentările calului care se leagă însă şi de apă. 
Relaţia se face prin credința străveche că discul 
solar purtat pe car e tras de cai în timpul zilei, iar 
noaptea continuă drumul sub apă. Săpăturile 
arheologice din țara noastră oferă un material bogat 
în problema ornamenticii populare. Litera S simplă 
sau îmbucată executată în tehnica inciziei este 
frecventă în cultura Boian, iar în cultura Tangâm 

(lângă Bucureşti) s-au descoperit figuri incizate, 
forme curbilinii a unui S, cât şi o spirală 
rectangulară  prefigurând cele două modalităţi 
fundamentale de reprezentare a motivelor 
geometrice în arta populară, motivele liniare drepte 
şi curbe care, combinate, pot crea spirale curbilinii 
sau vârtejuri. 


Spirala circulară 

Este numită şi serpentiformă şi descinde din 
paleolitic; ea a dăinuit pretutindeni în conştiinţa 
oamenilor pentru că prin ea pulsează energia 
mişcării universale. E întâlnită în regnul vegetal 
(vița de vie, zorelele) şi în cel animal (melcul, 
scoicile) şi evocă o stare, o evoluție a unei stări şi 
anume una benefică. Spirala a fost înscrisă de 
mişcarea roții olarului, e prezentă pe obiectele de 
cult, pe toiagul destinat sufletelor celor morți. Ea 
simbolizează echilibrul mişcării, energia 
regenerativă. Spirala dublă cu o volută cuprinsă 
într-o altă volută semnifică cele două sensuri ale 
mişcării: naşterea şi moartea, indicând acţiunea în 
sens invers a aceleiaşi forțe. Acest motiv abundă în 
ceramica culturii Cucuteni şi e prezent în ceramica 
de Leheceni (Bihor), Turda şi Tihău (Sălaj). Pe 
piesele de mobilier apare spirala simplă cu 
denumirea de „vârtej” pe cuiere şi colțare sau pe 
polite (Maramureş, Bihor). Rozetele solare şi 
spiralele circulare construite din interferențele mai 
multor cercuri au între ele cruci, cercuri şi chiar 
imagini antropomorfe. Un asemenea câmp 
ornamental apare pe un blidar din zona Năsăud. 

Există apoi o serie de căuce din zona Pădurenilor 
din județul Hunedoara care au încrestate spirale 
circulare, stilizând probabil un şarpe. 


Spirala unghiulară 

Este o variantă a spiralei circulare sau cu 
volute circulare. Această spirală în unghi, simplă, 
cu înfăşurare în sensul invers mersului acelor de 
ceasornic simbolizează solul, pământul în adâncul 
căruia omul e cuprins de un vârtej tenebros, în 
clocotul volutelor unghiulare”. 


Pomul vieţii 

Acest motiv mai este numit arborele vieţii şi e 
prezent în mai multe mitologii între care şi cea 
biblică, iar ca imagine plastică se întâlneşte în 
variate forme în arta multor popoare din Europa şi 
Asia. Mitologic, acest arbore întruchipează visul 
omului, cel al „tinereţii fără bătrânețe şi al vieţii fără 
de moarte”. Acest mit se înfăţişează oarecum 
constant, e vorba în esență de un copac ale cărui 
fructe sau a cărui sevă sunt elixire ale vieţii. În 
coroana lui stau păsări sau animale înfricoşătoare 
ce păzesc aceste fructe. În jurul acestei imagini s-au 
brodat o serie de basme, legende şi poveşti. 

În folclorul românesc pomul vieţii se 
confundă cu mărul care rodeşte mere de aur din 
basmul „Prâslea cel voinic şi merele de aur”. În arta 
populară europeană, pomul vieții împodobeşte 
obiecte de diferite genuri, printre care şi piese de 


2 V., Vasilescu, op. cit., pag. 78. 

mobilier. Pe un dulăpior pictat din Karlsbad lucrat 
în 1850 apare un vas cu flori încadrat de o pereche 
de logodnici. Pe o ladă elvețiană (1776) apare o tufă 
mare cu poame şi păsări. Uneori florile din buchet 
sunt înlocuite cu rozete. Aceste motive ornamentale 
s-au perpetuat în arta mobilierului pictat al saşilor 
şi ungurilor din Transilvania. Un rol important în 
acest context l-a avut şi religia catolică ce a 
perpetuat motivul sub forma „crinului” şi al 
„lalelei”. 

Pe teritoriul românesc inclusiv pe cel 
transilvănean se întâlnesc din epoci diferite trei 
tipare plastice ale pomului vieții: cel elenistic - mai 
ales în sudul țării, cel iranian - în Moldova, şi în 
Transilvania şi cel traco-dacic cu o răspândire 
generală. Tiparul elenistic prezintă o geometrizare 
vădită a arborelui, a tufei sau a florilor şi a 
păsărilor. La unele variante vasul este foarte mic, 
aproape dispărut sub buchetul bogat al florii. 
Tiparul iranian se compune dintr-un copac cu 
coroana destul de mare şi cu rădăcina îngroşată ca 
un triunghi simbolizând izvorul. Lateral copacul e 
păzit de păsări, animale sau figuri antropomorfe. Ca 
simbol străvechi, originea lui e plasată în Persia. 
Acest tipar apare cu o frecvență sporită în Moldova 
secolului al XIX-lea. În Transilvania tiparul iranian 
e prezent pictural atât pe mobilierul românesc cât şi 
pe cel săsesc sau unguresc. 

Tiparul traco-dac a căpătat o răspândire 
generală. El reprezintă un brad cu sau fără 
rădăcină sau chiar o ramură de brad. Datorită 
vechimii sale, păsările însoțitoare lipsesc. Bradul 

figurează, aşadar, singur, fără nici un element 
ajutător. În domeniul arhitecturii populare, a 
decorării lemnului, a pieselor de mobilier, motivul 
bradului este folosit frecvent datorită uşurinței 
scrijelării şi a poziției unghiulare a ramurilor față de 
trunchi. Între piesele de mobilier, este semnificativă 
apariția bradului pe lada de zestre, aşa cum este în 
prezent ca pom al nunții, împodobit şi pus la poartă 
sau pe casă. Aşadar motivul bradului îşi are locul 
lui pe piesa de mobilier legată de actul nunții: aşa 
cum pe lăzile de zestre de pe coastele Adriaticii 
(Grecia) apare chiparosul, corespondentul 
meridional al bradului şi care credem că reprezintă 
şi el imaginea autohtonă a pomului vieții din 
această parte a Europei.30 Pe lăzile din Transilvania 
bradul este figurat adesea pe picioarele din față sub 
forma unor scurte ramuri paralele colorate în două 
tonuri apropiate de brun. La Budureasa, centru de 
lădari din Bihor, bradul este scrijelit pe fața lăzii în 
două feluri: ca pom singur închis într-un cartuş şi 
în combinaţie cu rozeta, simbol solar. În această 
zonă terminologia populară cunoaşte multe expresii 
derivate din brad: brădoi, brăduț, brad mic, brad în 
steauă etc. În categoria unor unelte sau obiecte din 
lemn de brad (podişoare, colțare, cofe, furci de tors) 
decorate prin tehnica pirogravării (Țara Motilor, 
Valea Arieşului), vom distinge imagini uşor de 


3 A se vedea şi A. Haberlandt, Volkskunst der Balkanlânder, Wien, 
1919, pag. 62. 

realizat a ramurii sau frunzei de brad, formând un 
decor simplu dar de efect. Şi în tehnica crestăturilor 
sau inciziilor este realizat bradul. Pe căucele din 
Pădureni, judeţul Hunedoara, confecționate dintr-o 
singură bucată de lemn, motivul bradului intră în 
compoziția câmpului ornamental, alături de alte 
motive precum crucea sau rozeta. E de subliniat 
faptul că în multe asemenea cazuri fenomenul de 
sincretism se manifestă plenar: bradul ca simbol 
dendrolatric se combină cu crucea, simbol creştin. 
Bradul se vede şi pe unele obiecte săseşti din 
Transilvania: lăzi, colțare, lavițe.31 


Pomul vieţii şi vasul cu flori 

E greu de făcut o distincție clară între 
imaginea pomului vieții şi cea a unui vas cu flori cu 
care s-a confundat adesea, datorită poziției verticale 
şi a asemănării arborelui stilizat sau nu cu 
imaginea unei flori într-un vas sau în ghiveci. De 
multe ori e vizibilă imaginea vasului cu flori ca 
imagine realistă şi vasul cu flori simbol depărtat dar 
legat de vechea reprezentare a pomului vieții. 

O altă categorie a vasului cu flori este 
caracterizată de un schematism avansat neavând 
nimic cu realitatea în care tratarea abstractă a 
vasului cu flori se apropie mai mult de ideea de 
semn. E probabil să fie şi o preluare a unor motive 
de circulație orientală sau occidentală aflate odată 
într-un context inteligibil în cadrul reprezentării 


31 A se vedea şi R. Capesius, Das sieben biirgischsăchsiche Bauernhaus, 
Bucureşti, 1977. 

pomului vieţii şi care au trecut în patrimoniul artei 
noastre populare departe de înțelesul lor original. 
Tratarea abstractă a imaginii vasului cu flori 
realizată prin câteva linii sumare apare pe lăzile de 
zestre din sudul Transilvaniei. Pe alte lăzi se văd 
figurate crucea şi ramura de brad, îmbinare ce ne 
duce cu gândul la acel sincretism amintit mai 
înainte şi care face ca semnificația vasului cu flori 
ca pom al vieții să fie cu atât mai clară cu câte 
vorba de lăzi de zestre. În tratarea orientală a 
pomului vieții se disting două caracteristici: 
folosirea garoafei stilizate şi dispunerea ei într-un 
buchet de cinci bucăți. Pe mobilele pictate săseşti şi 
ungureşti vom întâlni o asemenea imagine 
încadrată fie de coloane, fie de arcade sau cununi 
de flori. Imagini ale vasului cu flori apar pe porțile 
de lemn româneşti din Sălaj (Fildul de Sus), pe 
ştergarele din zona Năsăud sau pe unele case din 
judeţul Bihor. 

Prestigiul motivului pomului vieţii a făcut ca 
acesta să pătrundă adânc în plastica europeană 
cultă şi populară. Vechimea mitului legat de 
dentrolatrie ne îndreptățeşte să ne întrebăm dacă 
nu cumva înainte de pătrunderea acestui motiv, 
nevoia de exprimare plastică a credințelor populare 
nu şi-a găsit o expresie proprie care să fie a 
populaţiei băştinaşe.s?2 Cu atât mai mult cu cât 
multe date iconografice ilustrează marea vechime pe 
teritoriul țării noastre a reprezentărilor bradului nu 
numai ca frunză ci mai ales ca arbore cu rădăcini, 


3? Vezi şi G. Oprescu, Arta țărănească la români, Bucureşti, 1922, pag. 124. 

atribut esenţial al mitului pomului vieții. Bradul 
este un arbore sacru; verde şi peren, folositor 
omului, a inspirat acestuia credința în forța sa 
vitală. Este denumit „arborele nunţii” căci este pus 
la începutul unei vieţi noi de familie, apoi pe casă, 
ca semn al noii construcții. Îl vom găsi şi ca brad la 
mort, căci se taie din pădure şi se pune la căpătâiul 
tinerilor morți nelumiți. Aceasta explică marele 
număr de reprezentări plastice ale bradului în arta 
noastră populară, precum şi vechimea mult mai 
mare decât a tiparului cunoscut al pomului vieții şi 
al vasului cu flori.33 

Imaginea vasului cu flori poate îmbrăca o 
serie de aspecte, începând cu cea de reproducere a 
unui vas real aşa cum îl vede realizatorul, până la 
cel mărturisind un proces de descompunere în 
sensul separării elementelor, alcătuind motive 
autonome. Pe lângă obiectele populare româneşti, 
vom întâlni frecvent această imagine pe piese de 
mobilier săseşti sau ungureşti. Pe lăzi, pe uşile 
dulapurilor, pe speteaza scaunelor, pe colțare, 
paturi sau blidare vom descoperi căni, „cancee”, 
ghivece, vase cu sau fără torți din care creşte o 
floare, un buchet de flori sau un pom înflorit. 
Alteori locul vasului îl ia o inimă sau litera V. De 
multe ori pomul are o rădăcină sau chiar un fruct 
sau un spațiu cu carouri din care răsare acesta. 
Vasul conţine flori mai mult sau mai puţin stilizate 
cu precădere lalele, petale de garoafe, vrejuri şi viță, 
care uneori înconjoară tulpina florii sau a arborelui. 


3 Ibidem, pag. 131. 

În zona Sibiului multe piese de mobilier ilustrează 
imaginile mai sus comentate. Vitalitatea motivului 
pomului vieții simbolizând un mit străvechi l-a 
făcut să intre în varii combinaţii cu alte motive şi să 
se complice prin dedublări de imagini, dând naştere 
la alte serii de elemente decorative, prin îmbinarea 
pomului vieții cu simboluri creştine şi ale cultului 
solar. 


Vasul cu flori cu păsări 

este reprezentarea completă, în arta noastră 
populară, a tiparului plastic grecesc al pomului 
vieții. Există astfel vasul cu flori, cu păsări figurate 
la baza plantei, în partea de sus a imaginii sau 
deasupra plantei. Vasul cu flori cu păsări se 
întâlneşte în aproape toate regiunile țării, pe pereţii 
caselor, pe textile, pe troițe. Pe o ladă de zestre 
săsească se înfăţişează un şir de păsări alternând 
cu vase cu garoafe de factură orientală. Fiecare 
pasăre, aşa cum vom întâlni şi pe alte obiecte, 
textile sau ceramică, are câte doi pui privind în 
aceeaşi direcție. Pe unele troițe din Hunedoara sunt 
prezentate vase de flori cu păsări la bază asociate 
cu rozete simbolizând soarele, având astfel reunite, 
printr-un fenomen de sincretism religios transpus 
în plastică, imaginile cultului creştin, al cultului 
solar şi al dendrolatriei. Păsări ciugulind din 
ciorchine de struguri prinşi de un vârtej de viță 
sunt frecvent redate pe stâlpii de poartă din satele 
din zona Huedin.  Descompunerea motivului 
pomului vieții şi separarea din punct de vedere 
decorativ a elementelor componente a început pe la 

sfârşitul secolului al XIX-lea şi a dus la imagini cu 
flori în vas, păsări, simple flori sau frunze tratate 
separat. Imaginea păsării ciugulind este ultima 
formă posibilă a fenomenului de descompunere a 
motivului pomului vieții. Perechile de păsări aşezate 
în şir sau față în față sau afrontate despărțite de o 
floare sau mai multe, sau chiar de cruce sunt 
prezente pe unele piese de mobilier maghiare din 
zona Huedin (Cluj) sau pe unele textile (perne, 
ştergare). Simbolul arborelui vieții a trecut din 
mitologiile precreştine (laice) în cea creştină 
transferând şi un ansamblu de scenarii şi imagini 
arhaice, între care şi cel al „axisului mundi” precum 
şi acelea potrivit cărora din sângele şi trupul unui 
zeu sau al unei ființe primordiale torturate cresc 
plante miraculoase.34 

În cazul crucii, legenda spune că lisus ar fi 
fost răstignit pe muntele Golgota situat în „centrul 
lumii”, deasupra lui Adam, primul om pe a cărui 
creştet a curs sângele cristic, prin care s-a 
răscumpărat păcatul originar. Imaginea creştină a 
lui lisus din trupul căruia răsare vița de vie cu 
ciorchini de struguri ce se scurg în potirul sacru al 
cuminecăturii e prezentă pe icoanele pe sticlă din 
Transilvania. 


34 Mircea Eliade, Istoria ideilor şi credințelor religioase, 1 - 3, Editura 
Ştiinţifică şi Enciclopedică, Bucureşti, 1981, pag. 389. 

4. Motive şi simboluri antropomorfe 


Imaginea omului pe mobilierul țărănesc sau 
pe obiectele mici de lemn ori unelte este destul de 
redusă. Ea punctează când şi când unele din 
piesele de mobilier împodobite cu crestături 
geometrice între care rozeta solară şi formele ei 
derivate. Piesele mari ale mobilierului transilvan, 
masa, patul, dulapul sunt aproape lipsite de aceste 
motive antropomorfe. Pe unele lăzi de zestre din 
sudul Transilvaniei sau din est, la interferența cu 
zona Moldovei, vom găsi imaginea omului încadrată 
de rozete solare. Figura umană e simplă, mult 
stilizată, geometrizată, capul e un cerc aşezat pe un 
alt cerc mai mare ce reprezintă trupul, mărginit şi el 
de un alt cerc punctat, iar picioarele sunt 
reprezentate printr-un triunghi isoscel ce străbate 
cercul mare şi se prelungeşte în jos alcătuind 
picioarele imaginii. Figura rezultată e deosebit de 
sugestivă şi simbolizează poziția omului în raport 
cu astrele, cu soarele în primul rând căruia i se 
închină. 

Imagini antropomorfe mai frecvente se găsesc 
pe cuierele şi blidarele lungi, destinate fie atârnării 
hainelor dar mai ales a blidelor, a farfuriilor, a 
cenceelor, icoanelor pe sticlă şi a ştergarelor, având, 
deci, un rol decorativ. Pe unele din aceste blidare 
sunt prezente şi imagini ale unor oameni călări. Pe 
un cuier din Maramureş imaginea călărețului este 
asociată cu cea a simbolului solar, reprezentat de 
rozeta clasică cu razele înscrise într-un dublu cerc 
haşurat. Omul şi calul sunt redaţi într-o manieră 

simplă: calul e construit din două linii curbate 
paralele până la unire, picioarele din patru 
segmente de linii frânte, capul şi urechile din linii 
dispuse în unghi, călărețul e alcătuit dintr-o linie 
închisă în formă de pară, ochii, două puncte, iar de 
la botul calului la umărul călărețului două linii 
paralele închipuie frâul. 

Pe un alt cuier din Ţara Oltului (Făgăraş) se 
reia aceeaşi imagine dar folosind o altă tehnică, cea 
a picturii. Desenul este tratat cu pensula înmuiată 
în vopsea albă, pe alocuri neagră-verde pe un fond 
roşu închis şi trădează siguranţă în execuție. Tot pe 
cuiere şi blidare vom găsi imagini repetate ale 
omului de tipul horei aşa ca pe scoarțele 
maramureşene; pe scândura din marginea poliței 
sunt tăiate figuri de femei cu rochii-clopot, cu brațe 
ca nişte acolade. 

Imaginea omului mai apare pe unele obiecte 
ce servesc vieții ţărăneşti, păpuşarele, căucele şi 
coşurile. Căucele sunt mici căni de lemn cioplite 
dintr-o singură bucată şi utilizate la băutul apei, 
purtate la brâu de păstori, pădurari, vânători. 
Decorul lor e în general geometric, iar simbolurile 
solare sunt preponderente. Uneori printre aceste 
motive apar şi imagini omeneşti, cioplite în manieră 
naivă. Pe  bâtele sau  bastoanele păstorilor 
descoperim numeroase reprezentări antropomorfe, 
poate cele mai numeroase. Explicația e aceea că 
omul şi-a sculptat pe bâta sa un tovarăş de drum 
sau un paznic al casei sau colibei. Capete de 
oameni sunt sculptate ca măciulie a bâtelor sau 
incizate de-a lungul bățului. 

Calul şi călăreţul. 

Acest motiv a rămas în arta populară ca 
vestigii ale unor străvechi mituri care, trecând prin 
istorie, şi-au pierdut de mult sensul original, 
rămânând doar ca o reprezentare decorativă. 
Transpuse în domeniul plastic şi interpretate 
potrivit felului diferit de a percepe frumosul, 
imaginile au fost transformate prin stilizare şi 
geometrizare încât deseori nu le mai recunoaştem, 
devenind un adevărat scris ideografic. Cândva 
ornamentul ca realizare estetică era subordonat 
scopului magic. Prezent în toate mitologiile lumii, 
calul a fost asociat cu cultul solar. Atributul 
principal al călătoriei soarelui este rapiditatea, 
astrul zilei fiind de aceea cal şi călăreț totodată. 
Imaginea cal şi călăreț are o mare extensiune în 
arta populară românească, mai ales în domeniul 
textilelor ţesute sau cusute, în unele ramuri ale 
ceramicii, în producția de cahle. Broderiile săseşti şi 
ungureşti din Transilvania conțin şi ele asemenea 
imagini, precum şi mulajele de turtă săseşti şi 
ungureşti. Pe uşile dulapurilor pictate pot fi 
întâlnite figuri ale calului şi călărețului, precum şi 
pe colţarele pictate din sudul Transilvaniei (Rupea, 
Braşov). Laviţele din casele vechi se termină la 
capete cu rezemători înalte din lemn cioplit în formă 
de cap de cal. Aceste capete înalte servesc ca un fel 
de cuiere pentru a atârna veşmintele, desagii sau 
traistele. Remarcăm faptul apariţiei capului de cal 
pe piese de mobilier de tip arhaic. 

Motivul şarpelui 

Şarpele e un simbol de factură totemică atât 
în spiritualitatea dacică cât şi în cea romanică. Este 
prezent în cultura română pe toate treptele evoluției 
sale istorice, cu o mare varietate de reprezentări şi 
de sensuri. El apare pe fibule, brățări, iar corpul lui 
reprezintă un segment al steagului dacic. Deşi peste 
mitologia veche s-a suprapus cea biblică în care 
şarpele e legat de păcatul originar, aceasta nu a 
reuşit să disloce străvechile credințe legate de 
şarpe, animal sacru cu valenţe apotropaice (şarpele 
casei păzeşte gospodăria de forțele malefice). 

Ca motiv decorativ, şarpele e prezent în 
ceramica din Transilvania (şarpele care îşi muşcă 
propria coadă), dar şi pe lăzile de zestre sau pe 
porți. R. Vulcănescu aminteşte reprezentarea 
împletiturii şerpilor antagonici pe lăzi sau pe uşile 
dulăpioarelor, unde aceştia reprezintă „două fețe 
opuse care se înfruntă, două forțe mitice 
antagonice, una uraniană şi alta chtoniană”%. 
Motivul şarpelui e sculptat pe coada lingurilor de 
lemn, pe polițe, pe „botele” păstorilor sau pe stâlpii 
ce susțin grinzile casei şi pe fântâni. 


Dinţii de lup 

În mitologia românească lupul parcurge o 
gamă largă de semnificaţii, de la entonimul dac la 
lupul păcălit prezent în basmele şi snoavele 
populare. În lumea europeană lupul simbolizează 


35 R. Vulcănescu, Mitologie romană, Editura Academiei, Bucureşti, 
1987, p. 483 

vânătorul abil şi inteligent şi va fi ales ca totem şi 
patron al grupurilor de tineri inițiați sau al 
confreriilor secrete de luptători. Mircea Eliade, 
pornind de la Strabon, afirmă că dacii se 
autonumeau „daoi” ceea ce în limba frigiană 
înseamnă „lupi”36. Acelaşi M. Eliade afirmă că 
poporul român s-a născut sub semnul lupului. Deşi 
considerat duşman al omului căci atacă animalele 
domestice, turmele de oi etc., sau în credința 
creştină e ca un acolit al diavolului, cultul lupului 
transpare în multe rituri şi credințe. 

Jocul cu măşti de lup simbolizează fertilitate 
şi fecunditate şi este un act augural; părul de lup e 
folosit în medicina magică, dinții de lup sunt folosiți 
ca amulete, cu gâtul de lup se fac vrăji de măritiş. 
Există şi datina ca după naştere copilul să fie 
„botezat” după un ritual păgân, trecându-l prin mai 
multe cercuri concentrice trasate pe pământ cu un 
dinte de lup, în timp ce i se dă copilului un nume.37 
Ritualul are o finalitate de lungă durată, de a 
proteja noul-născut de-al lungul vieţii de forțele 
malefice, de a-i insufla putere şi vitalitate. Din 
această credință s-a născut şi motivul ornamental 
al dintelui de lup prezent pe piese de port (cojoace, 
sumane), pe textile (ştergare, scoarțe), pe ceramică. 
În cadrul pieselor de mobilier, ca motiv decorativ 
lupul e atestat destul de rar. Colţii sau dinţii de lup 
apar pe blidare, colțare sau pe picioarelor lăzilor de 


36 M. Eliade, op. cit., 1980, pag. 25. 
37 Vezi A. Bodiu, Convergența universaliilor, Editura Limes, Cluj- 
Napoca, 2000, pag. 69. 

zestre într-un neîntrerupt zigzag de triunghiuri 
asemenea dinților de lup. Mai pot fi văzuți şi pe 
picioarele paturilor în acelaşi sistem sau pe 
spătarele unor scaune din Ferice, județul Bihor. 
Fireşte, rolul acestui motiv este unul mai sus 
amintit, de a apăra casa, gospodăria, omul, de 
acțiunea forțelor malefice, de a oferi prosperitate şi 
mai ales sănătate. 


5. Motive ornamentale skeomorfe 


Aşa cum arătam şi în altă parte a lucrării, 
motivele skeomorfe sunt acele motive ce reprezintă 
obiecte casnice, unelte, mijloace de transport, 
reflectând ocupațiile specifice unei anumite zone 
redate, desigur, stilizate şi uneori geometrizate. 
Astfel vom descoperi pe anumite suprafeţe ale unor 
piese de mobilier zăluțe, ciuturi, greble, vârtelnițe, 
furca şi roata, scara etc. 


Vârtelnița cu patru braţe este un simbol solar 
şi e asociată deseori cu un motiv ce stilizează capete 
afrontate de cai, în ideea că soarele e tras într-o 
cursă diurnă de caii de foc ai zeului luminii. 


Aşa cum mai arătam, scara este un mijloc 
prin excelență ascensional şi ajută omul, dar mai 
ales sufletul să urce la cer, să ajungă în rai sau la 
Dumnezeu. Astfel scara se poate metamorfoza în 
arbore sacru, pom al vieţii, stâlp funerar, lumânare, 
scară de ceară. În concepţia creştină, locul 
arborelui lumii îl ia biserica, ce poate deveni „axis 


78 


Ornamentica mobilierului țărănesc românesc din Transilvania 


mundi” ori „scala dei”. Asemenea scări ce unesc 
cerul cu pământul nu sunt prezente sau localizate 
într-o geografie concretă, ci pot fi consacrate ritualic 
şi ornamental într-un spațiu sacru, în cazul nostru 
unul decorativ. Grafic, scara e reprezentată prin 
două linii paralele întrerupte de segmente paralele 
sau jumătăţi de cerc, prin sisteme de striaţii 
orizontale sau oblice. Pe un cuier din Moişeni, Oaş 
se poate deosebi din mulțimea motivelor o 
asemenea scară pe care urcă un fir de iederă ce 
înlocuieşte, probabil, un personaj. 


Şi încrucişarea a două linii, X-ul, simboli- 
zează tot o scară ce se apropie de coloana infinitului 
sau coloana fără sfârşit. Acest motiv se poate găsi 
pe unele suprafețe plane ale lăzilor de zestre, mai 
precis pe picioare, pe blidare sau pe speteaza unor 
lavițe. Scara sau „scărița” evoluează paralel cu 
coloana şi are o încărcătură semantică apropiată de 
aceasta. Apare uneori sub formă de două paralele 
unite în vederea formării unui şir de pătrate sau 
dreptunghiuri aşezate crescător. Ca şi coloana, 
scărița e investită cu puteri divine; spiritual leagă 
cele trei nivele ale Cosmosului având rol prioritar în 
repertoriul simbolurilor. Lăzile de zestre din Valea 
Teuzului cuprind în câmpul ornamental coloane cu 
asemenea semne. 


Alături de scară, spirală şi coloana, în aceeaşi 
categorie semantică trebuie să amintim motivul 
funiei — motiv cu valențe asemănătoare cu celelalte 
motive amintite. Motivul funiei e foarte vechi, el 

simbolizează legătura teluricului cu celestul, îmbină 
cele două nivele cosmologice într-un spațiu sacru, 
de aceea vom întâlni funia înconjurând zidurile 
bisericilor şi mânăstirilor, catapeteasma şi tâmpla 
altarelor, dar mai ales porțile din lemn din diferite 
zone ale Transilvaniei: Maramureş, Bihor, Sălaj. 
Aşadar, funia fiind hotărâtoare în destinele omului, 
simbolul acesteia a fost aşezat cu venerație pe 
sanctuare, pe accesoriile de cult, pe articole 
vestimentare, pe ceramică şi fireşte pe unele piese 
de mobilier cum ar fi cuierele, dulapurile scunde, 
lăzile, hambarele. Simbolul funiei apare şi pe pâinea 
sacră, pe colac - simbol solar —, pe prescuri şi în 
general pe toate bunurile oferite drept ofrandă. 

Poarta de lemn şi în speță stâlpii cu 
asemenea încrustații, cioplituri, devine apărătorul 
unui spaţiu sacru care este gospodăria țărănească, 
ocolul, casa, acareturile. Se crede, de asemenea, că 
funia emană optimism şi energie a binelui. 
Conceptul de împletire este un simbol magic, 
împletirea unor forțe benefice ca fenomen al 
dezvoltării biologice şi spirituale cu vădite finalități 
sociale. Să nu uităm că fetele îşi împleteau părul în 
coade, semn al fecioriei, iar funia de fum era 
considerată calea de acces a sufletului spre cer, 
spre rai, aşa precum cândva calea de acceptare a 
arderii jertfei, a arderii de tot. 


Focul este un alt motiv interesant redat 
ornamental printr-o floare de bujor care a evoluat 

spre roza din centrul crucii creştine.s8 Focul este 
simbolul jertfei adusă cerului şi zeilor. Se poate 
constata aici o anume identitate între „bujorul de 
foc” şi creanga de aur. 


38 Vezi V. Lovinescu, Creanga şi creanga de aur, Editura Cartea 
Românească, Bucureşti, 1989, pag. 132. 

IV. Arta decorativă a uneltelor 


Decorul transpus pe uneltele de lemn şi de 
metal se înscrie dialectic în fondul principal de 
valori comun culturii şi artei populare româneşti. 
Arta decorativă a uneltelor îşi are temeiul istoric în 
procesul de antropogeneză, în relația om - şirul de 
unelte făurite de acesta, rolul economic şi social al 
lor. Din punct de vedere etnologic şi psihologic, 
unealta constituie un mijloc de manifestare a 
individualității creatorului popular şi a artizanului. 

Uneltele de uz gospodăresc cele mai simple, 
mai umile au o anumită valoare estetică, chiar dacă 
nu sunt decorate, prin simpla lor formă adaptată 
scopului practic. Pe măsură ce i se adaugă anumite 
câmpuri decorative, cu motive şi simboluri 
semnificative (inter-individuale şi sociale), unealta 
devine un mijloc comunitar tot mai însemnat de 
comunicare, capătă mai mult înțeles, răspunzând 
unui rost precis, unor trebuințe practice pentru 
care a fost făurită de om, în cadrul şi în condiţiile 
fiecărei comunități. Ele devin documente pentru 
reconstituirea istoriei civilizației şi culturii asimilate 
lor (cofe, căuce, linguri de lemn, răbojuri, bâte etc.) 
pentru istoria artei noastre populare. 


Vom enumera şi analiza câteva asemenea 
unelte în cadrul principalelor ocupații tradiționale 
din Transilvania. 

Plugul a avut la origine o formă simplă, 
denumit „aratrum”, denumire păstrată în graiul 

românilor din Munţii Apuseni până azi sub forma 
„aratru”. Acest plug răspundea numai de a tăia 
brazda fără să o răstoarne. Morfologic şi structural, 
această unealtă avea o formă simetrică cu două 
coarne şi o talpă cu cuţit considerat de V. Pârvan 
drept o simplă „rariță”, utilizată şi azi în Munţii 
Apuseni şi numit „plug de mălai” sau „aratru”. Au 
existat două tipuri de aratru: unul dacic şi altul 
roman, mai evoluat. Din acest aratru s-a dezvoltat 
plugul simetric cu cormană şi plugul asimetric. 
Plugul, prin formă, prin coarnele de lemn lucrate şi 
netezite, demonstrează că unealta este o prelungire 
a mâinii, confecționată din necesități tractice dar şi 
artistice. 

La multe unelte precum grapa, îmblăciul, 
grebla, coasa se observă o preocupare pentru 
ornamentare. Decorul lor sculptat a parcurs mai 
multe etape: de la forma simplă de zimțuire, de 
sculptare a cozii până la adevărate câmpuri 
ornamentale, „călițe ocolite”, „ciuturi”, „şarpele”, 
„unda apei”, „frunza bradului” etc. 


Toporiştele de coasă din fag sau frasin sunt 
decorate cu motive geometrice, iar tiocurile de coasă 
din lemn au pe forma lor tronconică încrustate 
brâul din linii paralele, precum şi elemente 
cosmomorfe: soare, lună, stele, precum şi frunza 
bradului (simbolul bărbăției), apoi crucea, prescura, 
frunze, flori, fructe iar uneori inscripții cu inițialele 
numelui şi anul sculptării. Mijloacele de transport 
sunt şi ele decorate: săniile, carele, căruțele, 
jugurile, tornițele, leagănele pentru copii. 

Compozițiile rezultate din reuniunea 
ornamentelor geometrice şi liber desenate relevă o 
tematică  cosmomorfă, fitomorfă, skeomorfă. 
Frecvente sunt şi ornamentele apotropaice de 
factură arhaică, geometrice, precum soarele, călițele 
ocolite, zăluța, furca, crucea simbolizând sănătate, 
fertilitate şi fecunditate, belşug, continuitate 
familială şi de neam. 


Bâta de păstor constituie cel dintâi obiect 
asupra căruia se exercită nevoia de creație plastică 
deoarece e nedespărțită de păstor şi are o 
funcționalitate multiplă: la mersul pe munte, armă 
de apărare, unealtă de întoarcere a animalelor, 
proptea când stă în picioare. Din punct de vedere 
morfologic, bâta păcurarului nu prezintă deosebiri 
esențiale, tipologice; ea are o măciucă, un gât de 
care se prinde cu mâna, un „trup” împodobit şi 
corpul propriu-zis de formă cilindrică. Bâta e bine 
proporționată cu o ornamentică bogată în măsura 
bunului gust. Câmpul ei ornamental reproduce 
elemente din natură, stilizări şi simplificări 
figurative, scrieri străvechi ce stilizează răbojul, 
evidențele pastorale arhaice, toate dispuse într-un 
anumit ritm. Situarea ornamentelor se face pe două 
sau trei registre marcate printr-o funie, ornament 
sculptat de străveche origine şi largă răspândire 
etnoculturală, prezentă şi pe stâlpii porților 
maramureşene, pe bisericile de lemn, pe icoane etc. 
Forma specifică a bâtelor şi câmpurile ornamentale 
alcătuite din reuniuni de motive aşază această 
unealtă printre realizările decorative primordiale, 

alături de furca de tors, creată şi ea în cele mai 
multe cazuri de păstori, dar şi de meşterii lemnari. 


Furcile de tors din Transilvania prezintă atât 
un interes tehnic cât şi unul artistic. Alături de 
furcile simple, în Transilvania se întâlnesc şi furcile 
cu crestături lucrate din tufă de alun, paltin, brad, 
cioplite lat, cu lățire profilată sus, cu ornamente 
crestate pe amândouă fețele ori decorate în plus cu 
„horjul”. În ţara Crişurilor furcile de tors sunt 
cilindrice, bogat decorate pe toată lungimea lor, cu 
motive geometrice redate riguros, „călițe ocolite”, 
„unda apei”, „coarnele berbecului”, „zăluțe”, apoi 
bradul, trifoiul, cercul, în general crestate cu 
briceagul. Pe Valea Arieşului, în Țara Zarandului 
abundă ornamente cosmomorfe, reprezentări solare, 
rozete, cercuri în cruci, de asemenea crestate cu 
briceagul. Furcile de brad din județul Cluj (zona 
Călatei, Valea Vişagului, Valea Drăganului) au 
corpul lat, cu marginile dantelate prin scrijelare, cu 
motive sculptate de-a lungul piesei într-o repetiție 
susținută ce dă impresia de mişcare. În Haţeg şi 
Valea Jiului furcile sunt late, cu zimți pe margini, 
decorate pe toată suprafaţa lor cu rozete alternând 
cu registre de motive romboidale, iar în zona 
Orăştie descoperim motive arhaice precum dinţii de 
lup, calea ocolită, motivul soarelui reprezentat de 
cercuri concentrice în număr de trei, cu dimensiuni 
progresive reprezentând astrul în cele trei ipostaze 
în mersul lui pe bolta cerească, răsăritul, la amiazi 
şi apusul. 

În cadrul uneltelor utilizate în procesul de 
prelucrare a fibrelor textile, cu bogate şi arhaice 
ornamente, mai amintim războiul de țesut cu 
„brâglele” sale împodobite pe toată suprafața, cu 
crestături adânci, oblice, în romburi, iar central cu 
un motiv solar mare sau cu o cruce, cu tindeiele ce 
excelează printr-un decor geometric bogat şi 
echilibrat. Impresionează şi cornul de vânătoare cu 
încrustații bogate printre care amintim cadranul 
solar, acelaşi motiv pe care l-au folosit cândva pe 
aceste meleaguri şi dacii, motivul mitologic al 
şarpelui socotit ocrotitorul casei, precum şi tarnițele 
cu scărițe din lemn ornamentate aidoma şeilor 
voevodale cu motive lineare, şerpuite, cu flori 
stilizate, cu dintele de ferăstrău sau cu creste în 
cruci. 

CONCLUZII 


Simțul formei s-a manifestat şi s-a moştenit 
evidențiindu-se la categoriile de mobilier făcute de 
mâna omului din elemente simple, cioplite cu 
toporul şi barda. La alcătuirea mobilierului 
țărănesc, lucrat din lemn de fag sau paltin, s-a 
ținut seama şi de arhitectonica încăperilor cărora le 
erau destinate, precum şi cele legate de funcția lor. 
Trebuie subliniată şi extrema  adecvare a 
dimensiunilor şi ştiinţa asamblării diverselor piese 
atât de diferite ca funcție (mese, dulapuri, scaune, 
colțare,  lavițe) în întreguri corect şi elegant 
construite. La aceasta se adaugă şi perfecta 
coerență dintre decor şi formă. Principala categorie 
a decorului mobilierului românesc este alcătuită din 
crestături, din incizii şi excizii de mică adâncime, 
practicate la suprafața lemnului. Sculptura, 
înțeleasă ca cioplire a unei bucăți de lemn în 
volume tridimensionale ce pot fi privite de jur 
împrejurul lor, e o tehnică mai rar întâlnită. Nici 
tehnica basoreliefului nu e prea folosită, când, însă, 
cele două tehnici se întâlnesc, ele se completează 
reciproc într-un chip fericit. O explicaţie a originii 
decorului o putem găsi în elementele vii ale naturii 
şi în obsesia pe care acestea o exercită asupra 
omului când el se află în fața unei ambianţe simple, 
geometrice. Căutând întotdeauna să se înconjoare 
cu imaginea elementelor vii din natură, dovadă 
tendința de a introduce în ornament elemente 
florale, omul le-a concretizat, potrivit posibilităților 

sale intelectuale, prin stilizări şi tehnici diverse, 
într-o nesfârşită complexitate de figuri decorative. 

Organizarea interiorului unei case, a 
încăperilor este rezultatul unor practici transmise 
din generaţie în generație, ce au condus la formarea 
unor ansambluri organice în care fiecare obiect are 
un loc bine precizat, calitățile estetice ale obiectului 
fiind puse în deplină valoare. Pe lângă importanța 
artistică, interiorul îndeplineşte şi o funcţie socială, 
pentru că reprezintă mediul în care-şi desfăşoară 
activitatea oamenii. 

Ornamentica şi-a păstrat un caracter 
străvechi, tradițional, datorită unor condiții 
particulare ale spațiului românesc de-a lungul 
timpului. Deşi aşezată la frontiera dintre aria 
ornamenticii vegetale şi zoomorfe din răsărit şi vest, 
teritoriul acesta şi-a păstrat marele fond al 
decorului geometric în ciuda trecerii timpului. 
Aceste împrejurări se reflectă în întreaga cultură 
populară românească şi în mod special în factura 
geometrică a ornamenticii populare româneşti. Este 
necesară cultivarea tradiției în epoca actuală, 
deoarece tradiția constituie memoria socială a 
poporului, precum şi identitatea de neam, de etnie, 
de popor. Tradiţia constituie un „cheag”, un 
catalizator al oricărei grupări umane, de la familie 
până la naţiune. Ea se manifestă sub speța 
funcționalității, a modalităților tehnice, a procesului 
de creație, a concepției estetice, a mijloacelor de 
expresie, a structurii morfo-tipologice, a inovațiilor, 
a simbolisticii, semanticii şi semioticii ornamentale, 
a principiilor estetice şi a invariantelor proprii artei 

populare româneşti. Invariantele axiologice ale artei 
ţărăneşti care se cer a fi retransmise şi transpuse în 
inovaţii se manifestă în concepția ornamentală a 
paletei cromatice, în proporții, volume şi se înscriu 
în legile decorative nescrise ale artei populare 
româneşti: simetrie, ritm, dinamică, alternanță. 
Desigur, în cadrul artei tradiționale se manifestă în 
timp elemente de inovaţie. Inovația constituie 
elementul nou grefat pe substanța tradiţiei, 
potenţialitatea expresivă a tradiţiei, elementul tipic, 
care, în momentul acceptării sale de către 
colectivitate va deveni tradiție. 

Noi considerăm că, din punctul de vedere al 
valorii estetice, cât şi prin raportare la tradiţie, 
există două tipuri de inovații: progresive şi 
regresive. Ornamentica florală naturalistă constituie 
o inovaţie regresivă, adaptările funcționale de forme 
constituie inovații progresive, dar supraîncărcarea 
volumetrică şi contorsionarea constituie inovații 
regresive. Varietatea cromatică pe suprafețele 
pictate constituie inovații progresive, dar încă 
nedecantate valoric în compozițiile gamelor, având 
uneori acorduri false. 

În concluzie, dacă tradiția constituie forța 
potențială a inovației, aceasta, la rândul ei, 
constituie elementul permanent creator în viața de 
zi cu zi. Unul din imperativele realizării unor 
inovații îl constituie cunoaşterea, înțelegerea şi 
referirea creatoare la tradiție, respectarea ei şi 
integrarea în procesul contemporan de creaţie. 

Denumiri de ornamente populare 


cerc 
rotiță 

roată 

rotuță 

sori 

vârtej 

nori 

rozetă 

cocârla 

spicul 
brăduțul 

brad 

cetinuță 
cruciță 

ujerul 

cruci 
bumbuşti 
frunza de brad 
ramura de brad 
cai 

patru cai 

stea 

steluță 
vârtelniță 

zale 

zăluță 

pupi, pupurei 
punct 

linie 

rotuță tăiată 
lanţ 

floare 

floră 

pană 

peană 

rujiță 

ruji 

floare şi frunză 
frunza goronului 
cerb şi brazi 
cale şerpuită 
căliță ocolită 
calea rătăcită 
trandafir 

calea rătăcită cu pupi 
măr 

ghinghe (ghindă) 
inimuță 
pitişoare 
struguri, vrej 
floare roată 
lalea 

tulipă, tulipan 
căliță ruptă 
floră în cirip 
măru cu frunza 
rujă împupită 
rujă plină 
gheorghină 

pui 

dinte 

dinte de lup 
doamne, domnuci 
hora 

mână şi soare 
păpuşă 

croc 

căpriorul 
pană rotilată 
frunză de trifoi 
roză 

cununa miresii 
frunza iderii 
pană întoarsă 
flori îmbucate 
flori sărite 
frăguțe 

coş cu flori 
funie 

furcă 

furcă cu roata 
ciutură 
sfăditele 

ochi 

ochiuț 

cârlige 

câlijel (solar) 
cumpănă 
pieptene 
prescură 
cârcel 

chei 

cârnel 

greblă 

clopoțel 
tângalău, fuştei 
fluturi 

pasăre 

uliu 

COCOŞ 

raci 

coarnele berbecului 
cornăţei 

păun 

melci 

cerb şi păsări 
pizar (S) 

bănut 
pristornic 

colți 

colțuri 

scară 

scăriță 

cârligul ciobanului 
butuc 

roşteie (gărduţ) 
cheiță 

cerbuş 


crestățel, creasta cocoşului 


lătițar (zgardă) 
păuniță 
arborele vieţii 
şiruri 

şunoi 

râuri 

pătrăţele 

val 

pom cu păsări 
pomuț răzmurat 
coţche (pătrat) 
şir cu părcan 
țântă (stea) 
coada cățelii 
chişatu boului 
corni 

coşarcă cu flori 
spicuţul 

degete 

fețe răsturnate (romburi) 
tasle (romburi) 
dinți (zimţi) 
varga 

şinorul 

barten 

turta 

crepen (zig-zag) 
roata întoarsă 
roata cu cârlig 
X-uri, cruciş, cherestul 
scoici 

gardină (margine) 
calea robilor 
drum pierdut 
gurițe 

tăblițe 

roşu 

roşeu 


97 


Aurel Bodiu 


roşală 

ruşală 

rujală 

galbăn 

albastru 
mnierău 
năsădit 

rozosin 

cavesin 

sineală 

mândră mărie 
vişiniu 

negru 

negriu 

violet (chimic) 
bordo (bordon) 
molângrav (mov) 
vânăt 
albastru-albineț (bleu) 
muced 
chercheliu (violet) 

Furci de tors din Munţii Apuseni 


Ladă din Călățea, jud. Bihor 


Pi 


Ladă din Şerghiş, jud. Bihor Căpătâi de pat din Ineu, jud. Arad 

Pieptene de fuioare din Bihor 


Căuc din judeţul Hunedoara Căuc din Zlatna, județul Alba 

Scaun din Ferice, jud. Bihor 


Podişor din Oaş (Racşa) 


107 108 


Ornamentica mobilierului țărănesc românesc din Transilvania Aurel Bodiu 


Scaune din Ferice, jud. Bihor 


[d mai 2 suta 
Dulăpior pictat din Agnita, jud. Sibiu 


109 110 


Ornamentica mobilierului țărănesc românesc din Transilvania Aurel Bodiu 


Detaliu de pe o ladă de zestre de pe Valea Teuzului, jud. Arad 

Detaliu de pe o ladă de zestre din Budureasa, jud. Bihor 

Bine S afa. si 
Cuier din Valea Almașului, jud. Sălaj Podişor pictat din Ighiu, jud. Alba (datat 1859) 

ud. Alba (detaliu) 

Podişor pictat din Ighiu, j 

să 
Tron pictat de pe Târnava Mare 


Masă “cu săcrie” din jud. Bihor 

Podişor din Rupea, jud. Braşov 


Ladă de zestre din Vârciorog, jud. Bihor 

Podişor din T jud. Braşov Dulăpior (coastăn) din Gilău, jud. Cluj 

Detaliu de pe un coastăn din judeţul Cluj 


Dulăpior pictat din Budureasa, jud. Bistriţa-Năsăud 

Podişor din Câmpeni, jud. Alba 


Ladă de zestre cu capac plat din Chşcău, jud. Bihor 

Dulăpior din Huedin, jud. Cluj 


Lingurar din Săcel, jud. Maramureş 

